amanoisuno/poetBack huggingface dataset:
偈五十三首  其八 釋克勤 
曹溪路上，天高地厚。少室峰前，土曠人稀。孤然獨坐冷蕭蕭，大野橫身風颯颯。眼見則瞎，耳聽則聾，口說則啞。雖然不出一毫端，含吐十虛無向背。東海鯉魚打一棒，忙忙匝地便爲霖。
偈五十三首  其九 釋克勤 
釋迦慳，彌勒富，八字打開無盡庫。拄杖子，化爲龍，赫日光中吐雲霧，遍界滂沱注甘雨。
偈五十三首  其一○ 釋克勤 
一二三四五六七，眼裏瞳人吹篳觱。七六五四三二一，石人木人眼淚出。七通八達，舉著便知。尚在見聞，隔靴抓痒。
偈五十三首  其一一 釋克勤 
鶻兒未出窠，已有摩霄志。虎子未絕乳，已有食牛氣。況復羽翼成，況復牙爪備。奮迅即驚羣，八面清風起。一條脊梁硬似鐵，一條白棒掀天地。相與建法幢，展衲僧巴鼻。
偈五十三首  其一二 釋克勤 
天上月圓，萬象歷然。地下月半，觸途成現。見不見，包裹十虛尚餘半。聞不聞，透脫圓通徹本根。玉漏銅壺催不得，乾坤大地一枝燈。一處圓融一切處，無邊剎海更稜層。
偈五十三首  其一三 釋克勤 
有句無句，超宗越格。如藤倚樹，銀山鐵壁。及至樹倒藤枯，多少人失却鼻孔。直饒收拾得來，已是千里萬里。風暖鳥聲碎，日高花影重。
偈五十三首  其一四 釋克勤 
粥足飯足，飽柴飽水。廬陵米價高，山前麥熟未。盡乾坤剎海，都盧是箇自己。撒放眉毛眼睫間，直得放光動地。不是如來禪，亦非第一義，更說什麽衲僧巴鼻。爭如撒手懸崖，去却藥忌，且唱箇囉囉哩。
偈五十三首  其一五 釋克勤 
玄機獨唱，截斷衆流。擺撥不拘，更無回互。直饒釋迦彌勒，不敢當頭著眼。倚天長劍，凜凜神威。杲日當空，澄澄光彩。無物不爲妙用，無法不是真乘。控佛祖大機，廓人天正眼。當陽顯示，只貴知歸。纔涉思量，白雲萬里。今日人天普集，對衆分明剖露。一處真，千處百處一時真。一句透，千句百句一時透。拈起也，乾坤岌嶪。放下也，海晏河清。不拈不放，萬仞峰頭高著眼，大千世界一浮漚。
偈五十三首  其一六 釋克勤 
眨上眉毛蹉過，大似開眼尿床。現成公案放行，正是黠兒落節。恁麽不恁麽，總得曳尾靈龜。不是心，不是佛，不是物。虛空釘橛，離得許多閒門破戶。
偈五十三首  其一七 釋克勤 
一即一切，實際理地。一切即一，本來無物。拈起也，吒吒沙沙。收下也，綿綿密密。三界長時獨露，十方無處容身。孤峰頂上倒行，十字街頭橫卧。目視雲霄則且置，魚行酒肆作麽生。
偈五十三首  其一八 釋克勤 
覿面見得，在聖猶虧。才涉關津，白雲萬里。諦實處不思議，綿密處同真際。把斷世界，無絲毫透漏，萬仞峰頭獨足立。
偈五十三首  其一九 釋克勤 
孤迥峭巍巍，始終活鱍鱍。喚作禪道，祖佛眼中著屑。不喚作禪道，祖佛掘地覓天。從他千古萬古黑漫漫，填溝塞壑無人會。
偈五十三首  其二○ 釋克勤 
舉無遺照，十方剎海目前觀。正體堂堂，大千同一真如境。各守本位去，山是山，水是水。互換投機去，星辰易位，佛祖潜蹤。兩處絕聱訛，二邊純莫立。無可不可，悉得安居。隨時應緣，凝然湛寂。
偈五十三首  其二一 釋克勤 
國無定亂之劍，四海晏清。門無白澤之圖，全家吉慶。若道有承恩力處，正是土上加泥。更或削迹吞聲，亦乃持南作北。到這裏縱橫十字，未免誵訛。據位投機，猶較些子。寒山逢拾得，撫掌笑咍咍。
偈五十三首  其二二 釋克勤 
通身是眼見不及，遍身是耳聞不徹。通身是口說不著，通身是心鑑不出。直饒盡大地明得，無絲毫透漏。猶在半途，據令全提。域中日月縱橫掛，一亙晴空萬古春。
偈五十三首  其二三 釋克勤 
當陽有路，祖佛共知。覿面相呈，見聞不隔。萬象不能藏覆，千聖無以等階。活鱍鱍絕承當，浄裸裸無回互。直饒棒如雨點，喝似雷奔，猶未動著向上闕棙在。瞎却諸聖眼，啞却山僧口。日午打三更，面南看北斗。
偈五十三首  其二四 釋克勤 
大庾嶺頭，笑却成哭。崇寧門下，哭却成笑。喫泉水，貴地脈。且要正眼流通，宗風不墜。所謂無常生死法，與我不相干。若能如是見，不用哭蒼天。
偈五十三首  其二五 釋克勤 
點即不到，一大藏教錦上鋪花。到即不點，祖師西來金聲玉振。祖意教意，是同是別，碧潭雲外不相關。
偈五十三首  其二六 釋克勤 
三轉法輪於大千，其輪本來常清浄。一切諸佛，皆恁麽轉。若向下去，三乘五性，頓漸偏圓。若向上去，不唯覓下口處不得。臨濟德山，目瞪口呿。
偈五十三首  其二七 釋克勤 
入田不揀，三千里外黑漫漫。牛頭沒，馬頭回，百億萬劫沒交涉。拈一放一，節外生枝。舉古舉今，無風起浪。山僧今日，一時撥斷。千峰勢到嶽邊止，萬派聲歸海上消。
偈五十三首  其二八 釋克勤 
終日相逢無半面，剛然千里有知音。不須格外論奇特，只此全機耀古今。傾蓋如舊，白頭如新。兩鏡相照，不隔纖塵。徧界未嘗示相，毫端普現色身。止猶谷神，動若行雲。相見又無事，不來還憶君。
偈五十三首  其二九 釋克勤 
棒頭取證，撒土撒沙。喝下承當，承虛接響。向上向下，轉見顢頇。說妙談玄，和泥合水。這一片田地，分付來多時也。平地欺人，盡大地撮來，如粟米粒大。掉棒打月，佛祖凡聖，拈向一邊。紅霞穿碧落，白日繞須彌。
偈五十三首  其三○ 釋克勤 
田地穩密底，擡脚不起，探頭太過。神通妙用底，放脚不下，收身未轉。直饒十字縱橫，朝打三千，猶較些子。若知有去，始見全提半提。儻或未知，布袋裏老鴉雖活如死。
偈五十三首  其三一 釋克勤 
殺人刀，活人劍。上古之風規，亦是今時之樞要。言句上作解會，泥裏洗土塊。不向言句上會，方木逗圓孔。未擬議，已蹉過。正擬議，隔關山。擊石火，閃電光。搆得搆不得，未免喪身失命。苦瓠連根苦，甜瓜徹蒂甜。
偈五十三首  其三二 釋克勤 
雲騰致雨，世界索然。日照天臨，乾坤廓爾。文殊臺裏，萬菩薩縱然顯現，晴是晴，雨是雨，山是山，水是水。
偈五十三首  其三三 釋克勤 
眨上眉毛早蹉過，塞却眼。更形言語轉周遮，命取口。盡大地都爲一塵，佛眼覷不見。一大藏都爲一句，海口莫能宣。也未提得一半在，忽然踏破化城時。行到水窮處，坐看雲起時。
偈五十三首  其三四 釋克勤 
目前無異草，徧界絕遮攔。域中日月斬新，方外乾坤獨露。直得龍天釋梵，動地雨花。妙德空生，目瞪口呿。行棒行喝，拈放一邊。雲月溪山，放過一著。一處透，千處萬處該通。一機明，千機萬機圓轉。碧巖不離此處，此處不離碧巖。攝大千於毫端，融芥塵於剎海。含花鳥過，抱子猿歸。湛寂凝然，應真不借。萬卉正資和氣力，碧巖先發一枝香。
偈五十三首  其三五 釋克勤 
高峰突兀倚天門，青嶂虛閒可垛跟。折脚鐺兒幸然在，不妨携去隠深雲。
偈五十三首  其三六 釋克勤 
箇是毗耶據坐處，正同摩竭令行時。夾山頂𩕳通一竅，放出天彭老古錐。衝浪錦鱗來入罟，縵天網舉不饒伊。
偈五十三首  其三七 釋克勤 
門外青山潑黛，途中細雨如膏。靈雲陌上桃花，處處芳菲溢目。香嚴巖畔翠竹，時時撼影摇風。直得一擊忘所知，一見絕疑惑。不免尚留觀聽，未透聲色。若能見無見之色，聞無聞之聲。撥轉路頭，踏翻關捩。句句越佛越祖，塵塵耀古騰今。處處離色離名，箇箇斬釘截鐵。心外無法，法外無心。用王庫刀，發千鈞弩。壁立萬仞，坐斷十方。可以入大解脫門，傳正法眼藏。向堯時舜日，共樂昇平。鼓腹謳歌，歸家穩坐。但願春風齊著力，一時吹入我門來。
偈五十三首  其三八 釋克勤 
無事處生事，無佛處現佛，無祖處示祖。且貴始末相符，頭正尾正。莫從百草巔頭薦，覿面無私亙古今。
偈五十三首  其三九 釋克勤 
言言錦綉，句句珠璣。讚無上乘，顯正法眼。應須未舉已前薦取，文彩之外承當。苟或未然，却請宣過。
偈五十三首  其四○ 釋克勤 
丁一卓二，本分鉗鎚。捏聚放開，作家受用。灰頭土面處，壁立千仞。壁立千仞處，土面灰頭。自然雙放雙收，到處爲祥爲瑞。掬水月在手，弄花香滿衣。
偈五十三首  其四一 釋克勤 
太虛寥廓，萬彙森然。正眼洞明，纖毫不立。孤峻處祖師莫近，坦夷處人天共知。擊開大解脫門，識取無面目漢。芍藥花開菩薩臉，椶櫚葉散夜叉頭。
偈五十三首  其四二 釋克勤 
一向不恁麽，目視雲漢，不徇人情。一向恁麽，灰頭土面，带水拖泥。恁麽中不恁麽，就下平高。不恁麽中却恁麽，從空放下。或有箇恁麽不恁麽，總不管，亦無明，亦無暗，亦不放，亦不收。到頭霜夜月，任運落前溪。
偈五十三首  其四三 釋克勤 
第一句下薦得，祖佛乞命。第二句下薦得，人天膽落。第三句下薦得，虎口橫身。不是循途守轍，亦非革轍移途。透得則六臂三頭，未透亦人間天上。生涯只在絲綸上，明月扁舟泛五湖。
偈五十三首  其四四 釋克勤 
大道無向背，至理絕言詮。迥出三乘，高超十地。萬法不到處，特地光輝。生佛未分時，靈光獨耀。不落聞見，不隨色聲。直下無一絲毫頭，徧界全彰奇特事。直饒棒頭取證，喝下承當，猶是曲爲今時。更或光境俱忘，契心平等，畢竟亦非的旨。向上一路，千聖不傳。學者勞形，如猿捉影。理絕，事絕，行絕，照絕，用絕，權絕，實絕，直似倚天長劍，凜凜神威，鐵牛之機，牢籠不住。今日幸對明眼人前，不敢被蓋囊藏。八字打開去也，耀古騰今活鱍鱍，大千沙界露全身。
偈五十三首  其四五 釋克勤 
深深處，無物堪比倫。淺淺箇，兩手相分付。以一統萬，穿衆穴於毫端。補短截長，握秤尺於掌內。意氣不從天地得，英雄豈藉四時推。
偈五十三首  其四六 釋克勤 
葉落知秋，動弦別曲。定光拈手，智者點頭。承當於文彩未彰前，相照向是非得失外。不涉廉纖，如何通信。萬景徒有象，孤雲本無心。
偈五十三首  其四七 釋克勤 
玄玄玄，太顢頇。了了了，沒邊表。有生有滅，特地乖張。無去無來，轉見漏逗。不起寂滅定，而現諸威儀。不捨凡夫法，而修諸勝行。隨流認得性，無喜亦無憂。
偈五十三首  其四八 釋克勤 
大人具大見，大智得大用。一飛六月息，一諾千金重。滔天必江海，崔嵬必山岳。先知覺未知，先覺覺後覺。打開無盡藏，運出無價珍。不依倚一物，顯示本來人。
偈五十三首  其四九 釋克勤 
突出難辨，久參未免躇躕。信手拈來，後學那知端的。金風扇物，玉露垂珠。雁過長空，蛩吟幽砌。一一七穿八穴，明明百匝千重。何必棒喝交馳，方論照用。直下懸崖撒手，便有恁麽人麽。見義不爲非勇士，臨危不變始驚羣。
偈五十三首  其五○ 釋克勤 
一切無收攝，觸處圓成。應用絕參差，莫窮形相。向千聖頂𩕳上，有時露出佛祖莫窮底機關。於一毫端中，有時演出主賓互換底文彩。經天緯地，玉轉珠回。海神知貴不知價，留與人間光照夜。
偈五十三首  其五一 釋克勤 
一向孤峰獨宿，目視雲霄。雖則不埋沒宗風，無乃太高生。一向十字路口，土面灰頭，利物應機。雖則埋沒自己，無乃太屈辱生。況明悟之士，頂門具眼，肘後有符。出沒卷舒，得大自在。動若浮雲，止猶谷神。或可以孤峰獨宿，不礙土面灰頭。或土面灰頭，不礙孤峰獨宿。恁麽中有不恁麽，不恁麽中却有恁麽。瑞氣逢嘉運，靈苗觸處春。
偈五十三首  其五二 釋克勤 
古佛有通津，當陽亙古今。懸崖能撒手，一語直千金。
偈五十三首  其五三 釋克勤 
行棒行喝，拽石搬土。象骨輥毬，禾山打鼓。溈嶺牧牛，玄沙見虎。喫茶趙州，面壁魯祖。爭似老雲門，臘月二十五。
偈五十三首  其五四 釋克勤 
乾茆近火，理合先燋。滴水生冰，事不相涉。
頌 釋克勤 
鼓寂鐘停托鉢回，巖頭一拶語如雷。果然只得三年活，莫是遭他受記來。
爲佛眼下火 釋克勤 
如來涅槃日，娑羅雙樹間。放出三昧火，闍維金色身。
爲亡僧下火 釋克勤 
五藴山頭涅槃路，四方八面沒遮攔。通身盡是金剛眼，一粒靈丹火裏燃。
頌古七首 德山小參不答話。 釋克勤 
大冶烹金，忽雷驚春。草木秀發，光輝日新。不費纖毫力，擒下天麒麟。全威殺活得自在，千古照耀同冰輪。話作兩橛，句中眼活。龍頭蛇尾，以指喻指。撞著露柱瞎衲僧，塞斷咽喉無出氣。擬議尋思隔萬山，咭嘹舌頭三萬里。
頌古七首 女子出定。 釋克勤 
大定等虛空，廓然誰辨的。女子與瞿曇，據令何調直。師子奮迅兮，摇乾蕩坤。象王回旋兮，不資餘力。孰勝孰負，誰出誰入。雨散雲收，青天白日。君不見馬駒踏殺天下人，臨濟未是白拈賊。
頌古七首 須彌山。 釋克勤 
石笋抽條，泥牛吼月。誰料同舟自胡越，應機涌出須彌盧。一念不生，何處雷，無處雪，金剛寶劍當頭截。
頌古七首 麻谷持錫到章敬又到南泉。 釋克勤 
如是不是，去却藥忌。擬犯封疆，全軍失利。杖頭突出古菱華，舉世風流出當家。
頌古七首 透網金鱗以何爲食。 釋克勤 
百草頭出沒，三界外遨遊。從布漫天網，虛下鈎鼇鈎。摇鱗振鬣撼乾坤，兀目昂頭洪浪噴。棒雨點，喝雷奔，肯將爭戰定功勳。
頌古七首 麻三斤。 釋克勤 
鐘在扣谷受響，池印月鏡含僧。曾非展事投機，豈是預搔待癢。點鐵成金，舉直措枉。一箭鵰一雙，一摑血一掌。君不見疏而不漏兮恢恢天網。
頌古七首 雲門示衆云：人人盡有光明在。 釋克勤 
夜明簾外千峰秀，鸞鏡臺前萬象虛。掃蹤滅跡，不立錙銖。誰爲佛殿，誰是香厨。敲出鳳凰五色髓，擊碎驪龍明月珠。
偈三首  其一 釋克勤 
金鴨香銷錦繡幃，笙歌叢裏醉扶歸。少年一段風流事，祇許佳人獨自知。
偈三首  其二 釋克勤 
本來無形段，那復有唇觜。特地廣稱揚，替他說道理。
偈三首  其三 釋克勤 
十方同聚會，本來身不昧。箇箇學無爲，頂上用鉗鎚。此是選佛場，深廣莫能量。心空及第歸，利劍不如錐。
偈 釋克勤 
休誇四分罷楞嚴，按下雲頭徹底參。莫學亮公親馬祖，還如德嶠訪龍潭。七年往返游昭覺，三載翱翔上碧巖。今日煩充第一座，百華叢裏現優曇。
示善友 釋克勤 
此段本來無向背，要須堅猛力行持。金剛正眼通身是，萬境來侵莫管伊。
頌古聯珠 釋克勤 
雪峰騎駿馬，雲門跨馿兒，一踢一踏相奔馳。長安有路非無路，夜半行時人不知。
偈 釋克勤 
收光攝彩信尺真，事事圓成物物新。內若有心還有物，何能移步出通津。
贈思浄律師 釋克勤  西湖
百萬齋才了正因，大緣倏舉只逡巡。鑿將瑪瑙一方石，鎸作龍華百尺身。天竺江山增秀麗，西湖風月愈清新。色聲不動操能事，可是僧中英特人。
句 釋克勤 
庵前永日無狼子，磨下終年絕雀兒。
宿皇恐灘 黄得禮 
倦客逢長至，扁舟泊遠灘。居常諳寂寞，童稚笑相歡。
慈雲寺 朱褒 
崩崖落雲外，怪石相支撐。穿林出蒙密，忽有青山橫。古寺瞰山腹，飛簷浮太清。寒流出其右，㶁㶁沿階鳴。我昔作勝遊，芒鞋弄飛徑。今來四十年，白首徒自驚。高僧延我入，巾冠聳崢嶸。假榻寄清夢，飛泉夜澎轟。殘燈聞弈棋，勝負時紛爭。機心亦何有，戰罷謾虧成。鐘聲隨曉風，昴宿西南傾。驪駒僕在門，吾亦問歸程。
和曾密公江樓詩韵 朱褒 
太史聲名重，江樓昔有言。詩清排屈宋，意古挹羲軒。飛棟蒼雲合，窺魚白羽翻。臺高縈水府，氣爽返梅魂。市遠風埃潔，川腴草木繁。滄浪初出日，瓠落可浮樽。曲岸疏帆影，枯槎隠燒痕。秋容天漠漠，春意雨昏昏。地易規模在，碑新典則存。溪山重入座，先哲豈虛論。
錦屏峰 鄭南 
霍童佳境本天成，十里蓮花遍處生。山色依然仙不至，月明徒自憶吹笙。
浮雲樓 張之才 
安州水西寺，李白舊題詩。今古已堪嘆，風烟獨昔時。
去任辭湯廟 張之才 
一官來此四經春，不愧蒼天不愧民。神道有靈應信我，去時猶似到時貧。
慧聚雜題 乘初遊慧聚到翠屏軒上月華轉上方及翠微閣日已晚矣不容他訪乃歸 李乘 
兩月寓崑山，耳目厭煩鬧。飲啄落樊中，多嚬少嬉笑。歲節簿書稀，慧聚富清峭。願偷一日閒，進步訪殊調。石臺出神功，殿宇自梁詔。勝境布高低，雖難亦容造。平閣翠屏軒，蒼然插峰嶠。滿眼歲寒物，將迎若盟要。新閣亦虛明，隠顯入憑眺。乾坤指顧閒，孫登一長嘯。迤邐上月華，老碧倚烟奧。夜半誰有力，負鼇族嵩少。層層轉上方，冰巖隠諸妙。嵌崆本自然，不鑿混沌竅。方寸有泓泉，清徹宛秦照。幾次菖蒲風，爲解衆生躁。別有古道場，數級下移趠。石佛夢中來，天手造容貌。於此稍盤桓，平昔恨難到。欲擲下山筇，儘作霧中豹。奈何苟祿身，未得從吾好。他日龍眠山，相期有耕釣。
慧聚雜題 依孟東野韵 李乘 
千山貯雲房，瓶鉢安空床。野籟有真響，天葩無世香。巢鸛羽翎老，睡僧眉宇光。此外足憂喜，勞勞榮辱場。
慧聚雜題 依張承吉韵 李乘 
一寺皆樓殿，雖雄向此吞。雲霞終日影，檜柏幾年根。檻俯水烟國，磬傳鷄犬村。倚窗翻貝葉，宴寂屬空門。
慧聚雜題 壓雲軒依張朝奉韵 李乘 
路峻山窮頂，巖低木露梢。半天修日觀，一室分枝巢。帆去歸漁市，鐘來報寺庖。世閒榮悴事，寒暑轉烟郊。
慧聚雜題 又依朱秀才韵 李乘 
金闕山頭闢一軒，軒閒身世兩超然。階臨靄靄張公市，簷接青青廣樂天。風聒近林容虎嘯，雨腥低洞有龍眠。坐看起處分明甚，不羨王維到水邊。
慧聚雜題 翠微庵 李乘 
勝境增添豈偶然，已前無屋事金僊。巨靈擘到三千丈，嚮老基來八百年。遠遠別山來白足，重重峻宇出青蓮。端嚴石像庵猶在，若箇尋庵復坐禪。
慧聚雜題 靈山講堂 李乘 
佛度億萬衆，山是說經所。今人說猊座，亦作潮音主。何必諸比丘，曾見五花雨。面壁無說人，家風自一祖。
慧聚雜題 月華閣 李乘 
依稀瑶徑通雲隙，蘚石模糊數千尺。昂者如飛俯者馳，疊疊寒空翠光滴。影高中逗日月輝，陰助草靈春不識。王屋壺中體淺深，來者增添愛山僻。有人隠几每忘饑，姓名自愧樊中客。結廬縱擬續琴歌，却憶猿驚舊山側。
慧聚雜題 東齋 李乘 
峭絕山根野水旁，欄干瞰水有山房。魚藏似識秋風冷，僧睡那知世路忙。金磬一聲清戀竹，石磯數級碧皴霜。恥罍未忍輕歸去，班嗣垂綸此興長。
慧聚雜題 又依向主簿韵 李乘 
鷺飛萬頃碧光中，楚楚緇廬枕水窮。事外有緣三徑邃，眼前無礙九霄通。轉山僧道筇携雨，載月漁歸席挂風。一切世間虛幻事，隔堤請看數枝紅。
慧聚雜題 巖陰堂 李乘 
寒帚高懸絕點埃，貯藏秋色枕山隈。僧眠石室衣生霧，客步莎庭跡印苔。占竹鴛雛容得老，采花蜂蝶枉教來。澄懷觀道如癡者，兀坐忘歸忽自咍。
慧聚雜題 慧照堂 李乘 
眼亦不碌碌，耳亦不碌碌。雲外野鳴幽，霜中歲寒綠。何必面南山，真理明明足。客問慧照名，僧拈一枝菊。
慧聚雜題 少林堂 李乘 
無欠無餘丈室幽，雞鳴而動晦而休。利名涉處塵塵熱，香火緣中日日秋。祇解結跏臨竹石，懶將叉手對公侯。有人來問禪宗旨，告道明明百草頭。
慧聚雜題 素琴堂 李乘 
長官髮已星，强持牧羊箠。故山荒草堂，爲貧不知恥。衮衮敲朴庭，纓裾漬塵滓。子賤敬可高，七弦不離指。今日到僧房，陰森翠堆几。數拳解巑岏，一泓粗清泚。瑞草不知名，芬我勝蘭芷。天籟更自然，世音亦何俚。長官趣如何，依稀琴在此。返思子賤琴，未免尚宮徵。彈與不彈間，一切聊爾耳。兀坐縱無言，湯湯寓流水。
慧聚雜題 翠屏軒 李乘 
軒對山開晝不扃，山迎軒聳展如屏。高低樓閣安三寶，向背峰巒荷五丁。秋雨松林成水墨，春風花谷具丹青。誰人坦腹來高枕，笑傲羲皇任醉醒。
慧聚雜題 連雲閣 李乘 
摇摇曳曳白雲輕，檐外多般弄晦晴。龍與去來無定影，僧將舒卷伴真情。雪留瑩徹層霄在，雲散森羅萬象清。試問主僧還解否，毗耶消息甚分明。
慧聚雜題 西齋 李乘 
老後名山付卧遊，偶携謝屐此尋幽。每思南岳嘲周子，何暇東林訪惠休。苔護出生蒼石老，竹供延客碧雲秋。主僧不用貪行脚，祇此林間可白頭。
慧聚雜題 淩峰閣 李乘 
海上飛來據馬鞍，靈鼇獨坐碧孱顔。幾年真宰雕鎸就，盡日高僧指顧間。去市紅塵三里遠，供人青眼一軒慳。半峰有窟龍爲宅，雲在檐頭恣往還。
慧聚雜題 夕秀軒 李乘 
逍遥金地與人疏，山靜風光碧有餘。開築當年看錫卓，焚修今日聽星居。靈株瑞草人難識，明月清風室更虛。坐久半天瓊珮響，泠泠此理屬真如。
慧聚雜題 西庵 李乘 
野蔓盤青上短檐，客來徑草旋鉏芟。禽饑聞磬來疏砌，僧飽携筇過別巖。茶鼎引烟熏紙帳，竹窗漏月射經函。西庵門外如何景，杳杳寒涇一葉帆。
潯州 蕭刓 
自廣直邕分十郡，綿龔引象列三江。水歸東海流無盡，山拱西祠勢若降。
鳳山 謝黻 
高臺伊昔來鳳凰，於今鳳去臺亦荒。蒼蒼竹實有霜露，颯颯梧葉生秋凉。西風斜日開晴色，閒步瑶階訪仙蹟。道人誦罷蕊珠經，老鶴一聲山月白。
東山 謝黻 
東山一何高，他山不足論。其間有玖石，乃是世人珍。時與我數友，登高看嶙峋。悠然嘆黄鵠，飛及下山雲。我友今年歸，寂絕車馬塵。問言家何許，正與此山鄰。想爲携蠟屐，自往窮朝昕。斯遊孰可陪，有意徒殷勤。門前一溪水，清徹多遊鱗。安得尺素書，問訊情所親。四時且終窮，明日是青春。便作隔歲別，感懷意未伸。郊原共遊地，我獨行逡巡。重來望東山，晤語焉可聞。
贈林子山 畢漸 
兒童聞說子山名，將謂先生是古人。海上偶經仙洞府，巖前猶見玉精神。南華久徹逍遥夢，兜率重來自在身。携得新詩天上去，不教辜負到全閩。
江樓  其一 王絪 
太史常揮醉筆，題詩遍滿江樓。勝事盡隨流水，白蘋依舊滄洲。
江樓  其二 王絪 
春晚幽花對浦，夜闌明月當軒。好在當年勝趣，登臨盡屬諸孫。
北園載酒和邑宰蔡確韵 徐迪 
簷影蔭游魚，江聲顫崖竹。雲帆天外去，龍剎空中矗。霞明晚渡紅，草暖晴沙綠。澄波見歸鳥，紛靄迷飛鶩。有時雪浪吹，玉馬爭追逐。青霄皓月滿，琉璃瑩極目。謝傅昔出宰，天葩動驚俗。一讀梁間詩，清風感佳木。
句 湛執中 
人在蓬壺頹白玉，地連兜率布黄金。
建炎丞相成國呂忠穆公退老堂詩  其一 胡邃 
名重功高服搢紳，精神圖畫在麒麟。去提黼扆還天子，歸與園林作主人。三徑松筠供嘯傲，一堂風月替囂塵。時平自有無窮事，誰解如公早退身。
建炎丞相成國呂忠穆公退老堂詩  其二 胡邃 
戡定兵戈古所難，盛名何啻重於山。收身矢石征誅外，放意林泉杳靄間。曾是神龍猶解蟄，豈惟飛鳥會知還。上方當宁思元老，正恐詢謀未許閑。
送李元中 洪朋 
夙聞龍眠山，綠蘿隠浄嘯。中有三李君，若人年獨妙。心賞悵若遺，風期可同調。如何古豫章，邂逅共一笑。佛海穿溟涬，理窟刮奧窔。茗椀對濤江，床跗視雲嶠。足明青葱樹，合在紅塵表。追隨杖屨遨，浩蕩城郭眺。觀乎大寧作，頗復近道要。凉飆隕疏葉，行子動歸棹。願君崇明德，慰我記末照。
送謝無逸還臨川 洪朋 
東山謝安石，事業照星斗。佳人臨川秀，自言乃其後。昔我未知子，籍甚大江右。邇來識君面，風流故自有。早歲翰墨場，揮灑不停手。河發崑崙丘，風怒土囊口。春來入詩壘，窺杜逮戶牖。筆力挾雷霆，句法佩瓊玖。起予虞帝韶，和汝秦人缶。少年厲鋒氣，鄙夫成老醜。人才古所難，吾子定不朽。清和四月夏，銷黯一樽酒。悠悠西峰雲，闇闇南浦柳。平生六藝耕，勿遣生稂莠。鼓枻黄花秋，慰此長回首。
送潘四十五 洪朋 
風邊藥氣濃，烟畔柳枝弱。惜許兩春事，潘郎行色作。維南有岑嶺，底處端州郭。客子何當歸，莫待蕉花落。
奉諸同人餞潘氏兄弟賦鳳凰鳴矣于彼高岡爲韵得凰字 洪朋 
維南斗日月，川嶽上景光。何人赤壁下，種此雙截肪。故知汝南士，蚤經許子將。識君陟釐間，想見頎而長。僧夏滕叔國，故床對清揚。膜外齊鵬鷃，胸次明冰霜。佛界獅子尾，妙處亦難忘。西江渺波瀾，索去有底忙。挽衣不得留，晨風動餘皇。頃投膠在漆，今爲參與商。能事鏡中像，此道何足臧。古來歸根地，相期未渠央。
游南汰寺 洪朋 
南汰舟楫遠，北城阡陌長。蓮界劃然開，珍木蔭寬凉。暝投上方宿，蝙蝠遶屋梁。天風激遠林，秋氣生寒螿。喚起曲肱夢，佛寺宣道場。像設儼古殿，四角金琅璫。夙聞阿羅漢，光怪發清揚。有相乃虛妄，此妙不易量。勝概令弟俱，茗碗對胡床。商略終宇宙，已矣言可忘。
賦雙劍峰 洪朋 
梅公小齋內，度越幽人占。何年孤山下，得此雙石劍。純鈎魚腸姿，拔地勢匪漸。柙藏不忍窺，往往發光燄。丈人夙好奇，領略無一欠。晚得此嶙峋，顧盼未云厭。此公活國胸，正直天所鑒。高堂掛斯圖，令人動深念。
雪霽陪諸公登滕王閣分韵得閣字 洪朋  长江 滕王阁
醉乘筍輿歸，餘興陟層閣。其前俯長江，其下壓城郭。入眼迭輝映，積雪未銷鑠。祲氛茲盪滌，山川一恢廓。瓊田認洲渚，璇樹花叢薄。明明飛丹霞，往往翔皓鶴。俯仰一神界，今我胡不樂。滕王已塵埃，大屋舊丹雘。人生何自苦，茲游行已昨。吾聞水西峰，中有洞宮脚。洪崖升天去，僊聖時間作。伊予千載裔，未鍊八瓊藥。孰能相與游，更議入廬霍。
游天宮寺上方瑜道人出漫題 洪朋 
攝衣禪界中，高步上方外。乾坤更空闊，川嶽謝埃塊。行人杖屨底，地與烟霞會。道人遊四衢，行止各無礙。竹日弄清影，松風聽寒籟。心將萬化冥，始覺斯游最。
天宮寺 洪朋 
昨日頭岑卧，何曾越門限。徐侯遣行李，邀我伊蒲饌。天宮布金地，長者何代建。柴門實咫尺，佛事亦儼煥。道人呈家風，秋蔬更香飯。玉麈對胡床，凉飆颯河漢。晚來上方上，千里人縱觀。平生蓬蒿底，所適魚鳥願。佳人贈我詩，爛若錦繡段。聖哲期暮年，撫事一長嘆。
晚同師川駒父玉父游大梵院小軒 洪朋 
山氣夕巃嵷，川光暮澄凝。櫺軒俯川嶽，拄杖相與登。脫屨就閒曠，秉羽居高明。盤礴飛鳶上，揮斥蜿虹橫。令弟各英妙，舌本淮湖傾。朋也老無能，前身雲水僧。蕭蕭緣坡竹，凉飆爲我興。執熱快一濯，何必踏層冰。
陪師川納凉大寧寺得綠字 洪朋 
六月維長夏，炎熱不可觸。車馬斷經過，卧痾適所欲。欻作城北遊，佛界映空谷。方塘荷氣清，層軒竹陰綠。徐侯辨食事，意豁忘羈束。鳴蜩韵高寒，凉颸盪煩促。坐隠者誰子，飛雹下棋局。勝負吾不知，靜嘯蔭喬木。徙倚失日車，旋歸想雨足。可令夜氣清，更使年穀熟。
城上 洪朋 
杖策城上頭，初日破冥晦。頗知春意還，早覺寒事退。風前識西岑，烟處認東匯。人如旋磨蟻，舟似覆杯芥。鸛鶴掠水涯，簫鼓雜天籟。便當杭清淺，底事返闤闠。
陪諸公步城北分韵得亦字 洪朋 
去月霜雪交，咫尺澀如棘。今朝雲霧散，春氣恍如昔。九衢慰眼新，百草隨意出。俯仰亮有觀，茲辰底空擲。陶謝何許遨，發興在郭北。浄界集兩楹，層閣倚百尺。風日已可人，江山亦德色。四睇感終古，五字辦即席。想見盤礴地，鮮飆生兩亦。良游不相待，發函三歎息。
寄題蔡州魯公祠堂 洪朋  泰山
魯公巖壑姿，勁氣不可及。歲寒萬物盡，松柏當霜立。由來邪正間，厥勢不相入。公當肅代後，竄斥復相襲。嗚呼蔡州殞，義激壯士泣。周曾計不淺，希烈竟見執。從古皆有歿，忠烈泰山岌。使君拊遺跡，丹青辨呼吸。壯公臨大節，生氣何當挹。高詠兩賢篇，臨風黯於邑。
寄題陽居士高節軒 洪朋 
中條陽亢宗，高義照千古。嬋嫣不無人，聞風吾已許。平生知味處，瀟灑送寒暑。敏樹印此心，柯葉傲風雨。岑夜入天籟，韵作太上語。一切得入律，真成衆香樹。賢者早求仁，行李徧八宇。歸來林丘下，歲寒色如故。
寄題劉山人戰勝軒 洪朋 
桃源一臞儒，意氣鬰何壯。削跡紅塵中，築亭白雲上。溪聲聽逸響，山色閱殊狀。諒是永幽棲，豈伊暫清曠。若人有靈氣，戰勝神更王。乃知先聖裔，風流標素尚。嗟予晚聞道，茲事夙所向。得興雪月交，理棹會一訪。
和元樂教授南軒 洪朋 
南紀瘴癘劇，風土異中州。炎凉倏忽變，仲夏颯如秋。丈人東海來，稅駕此遲留。氣候感若此，何用寫我憂。泮水多時暇，南軒景物幽。方塘綠萍亂，佳樹蟬聲稠。曲肱梧陰美，玩此日月流。觴至聊共傾，此外亦焉求。丈夫功名志，天機不我謀。願言快心意，身世真悠悠。
寄題攬結亭 洪朋 
杜子數相見，求我攬結詩。攬結在何處，云在彭蠡湄。彭蠡夙所廬，今猶夢見之。一星水中央，衆流浩渺瀰。雨瀑下日夜，五老上雲霓。佛事儼相望，往往幽人期。君今構其下，敞亭覽翠微。水聲枕簟俱，山容杖屨隨。勝事君所獨，世人那得知。爲我謝五老，客子行亦歸。
邃清閣分韵得洪字 洪朋 
曜靈速天機，四序如轉蓬。行行早求道，咄咄就禿公。南紀卧徐穉，丹沙媿葛洪。婆娑一宇宙，萬物閱雌雄。得興頗賦詩，詩成亦何工。跫然張公子，玉山映寒葱。軟語啟皓齒，擲麈生清風。謫仙爲酒事，瓠壺清若空。相視一笑粲，聖處此樂同。敞榭細履愜，別墅幽逕通。微漪媚清池，輕颸泛寒叢。悠然物外賞，未覺人間窮。何有於我哉，請館季孟中。
玉父賦倦殻軒韵得殻字 洪朋  洞庭湖
今弟巖壑姿，問道困南朔。歸來敞蝸牛，真成倦龜殻。曲肱梧桐影，日夜洞庭樂。誰何藝根本，歲久棲鸑鷟。靜言人間世，變化如風雹。笑語尊俎同，茲理要商榷。時不與人游，安燕正當學。
過師川偶行 洪朋 
伊昔袁陟居，只今徐郎宅。少作與渠雙，老氣想君隻。茲理亦何有，訂之在今昔。吾廬城北頭，捷徑實咫尺。欻思論五字，聊復訪三益。高尋風雅源，洞入屈宋域。波瀾到蘇李，光焰及元白。自來磊落人，聞見資博極。
題水陸院矮棕櫚 洪朋 
短短一棕櫚，葱蒨聊可悅。如何後歲寒，生氣未衰歇。脫身斤斧中，甘心形影拙。况歎風雨姿，拄策日已昳。
堂下芍藥花盛開而蕪穢不治太夫人課奴芟夷草莽飾以丹檻煥然一新感而成詠 洪朋 
江風飄已盡，庭樹但蒼翠。如何欻到眼，餘容殿春事。恭惟太夫人，指揮掃蕪穢。咄嗟丹檻開，芳蕤生意氣。矧乃疊石根，端有塵外致。何必風人萱，願言樹之背。疇昔雜荆杞，只今照階戺。吾人剪拂功，是事亦不細。物理庶可推，倚杖一歔欷。
師川賦梅花 洪朋 
梅花端月繁，梅蘂終冬破。正色儼當窗，低枝斜應座。分將霜雪侵，不受脂粉涴。莫遣朔風吹，飄零成玉唾。
春風 洪朋 
春風吹桃李，欻然滿中園。羣動不遑息，蝴蝶紛飛翻。我亦感茲時，步屧遶林間。容華豈不好，持久良獨難。置酒休其下，聊復罄餘歡。君看桃與李，成蹊亦無言。
春颸 洪朋 
春颸天上來，吹我中庭樹。爭先兩株桃，照日結紅霧。枝枝迭映蔚，葉葉相誇詡。光彩奪目精，香氣襲行路。風雨不我謀，零落縱橫去。西家婉娩姿，見之切情慮。蹇修安所營，年芳空擲度。意內人莫知，淚下成紅雨。
立秋日諸公過敝廬賦詩 洪朋 
埃鬰一炎方，何處不庳濕。北窗但掃地，所向若維縶。及茲澍雨過，信是高秋立。便有好事侶，俱來負郭集。中庭樹陰滿，燀氣清且急。胡床各蕭散，頗覺凉氣入。道喪千載餘，世路日險澀。朋知得若人，風流有所及。西山一牛鳴，時哉先聖集。興來浩蕩遊，胡爲若羈馽。
歲暮 洪朋 
黔雷運天機，四氣莽回互。始玩春載陽，欻見歲云暮。孰知老境侵，轉覺夙尚誤。吾聞崑崙墟，上有不死樹。安得攀其條，奇齡儻能度。
清夜 洪朋 
萬籟還無聲，燈光耿清夜。跏趺據繩床，夢回蝴蝶化。緣氣亦何有，本心浄無塵。蚤夜去求道，八荒因問津。歸來謝行李，衆妙不遠身。誰與商略此，玉麈炷爐芬。
夢中所作 洪朋 
秋風插羽翰，樓觀天上行。朝霞带空洞，海日注疏櫺。一一琪樹遶，粲粲芝草榮。中有一道士，靜嘯無俗情。顧我有靈氣，授我以長生。咄嗟一世間，擾擾何所營。
紹聖二年秋七月乙未夜夢遊一勝處非平生所經行見一道士延余坐飲以醇酒酒酣道舊故恍然不知所以因而賦詩既覺漫不復記憶戲作五言以補之 洪朋 
雞鳴深林裏，犬吠幽徑中。不知誰子宅，乃是僊人宮。竹柏蔭清淺，樓觀上虛空。芝草隠翳鬰，璇樹翠青葱。升堂見僊伯，歡然燕笑同。侍立十餘輩，玉女桃李容。告我存三一，使我壽無窮。吁嗟人間世，局促何所通。願言歸白水，更議登閬風。
答友 洪朋 
一昨城北遨，得興起我病。梅嶺識霜林，楓江認烟艇。深行憶疇昔，冥搜吝俄頃。西矚列仙家，東睇老禪徑。不聞遷鶑聲，但見行雁影。再讀貽我篇，思與雲路永。
述古  其一 洪朋 
蠹蝝仆柱梁，蟁蝱走牛羊。風過河水損，鳥噪木葉傷。禍福有眹兆，物理乃其常。聖人睹未然，休氣未渠央。後代監不遠，其在漢與唐。
述古  其二 洪朋 
六龍安可頓，四節一何速。秋氣下霜露，春事著草木。天道有迭代，世故足翻覆。塞翁喪良馬，宋氓得白犢。由來非今朝，未必不爲福。
述古  其三 洪朋 
木秀風必摧，岸堆流必湍。人生裨海內，出處甚獨難。尼父稱大聖，車轍不得安。落落抱正直，鼎鼎見疑患。顔前苟無靦，身後亦不刊。
送潘端州出殯以風甚渡江中流而不濟有作 洪朋 
戒徒事晨征，肅舲逗江滸。屯雲蔽寒岑，衝飆卷秋浦。波驚飛櫓妨，景短執引阻。垂堂戒曩哲，矧乃將恐懼。長年告我還，風力方軒舉。恍疑柳車張，猶認鷺縗聚。蹙浪鬰飛翻，涌烟迷處所。江水日夜流，何由賞心晤。
寒泉 洪朋 
山下出寒泉，千載神所祕。故老空傳名，四面但蕪穢。觀音欻見夢，咄嗟辨亭砌。道人頃杖錫，示現祖師意。汲引貫四時，香美可一切。遂令雲水僧，悉飲解脫味。病夫方中來，酌彼盪塵滓。屬詩長松根，北風助奇思。
和答陳明信兼簡王立之 洪朋 
我如東南雲，風吹西北度。時不與人謀，飄轉無定處。如何紅塵中，欻此君子遇。高標鳶戾天，能事豹隠霧。暴謔中酒前，了不與物迕。吾嘗期若人，胸次貯風露。向來賞我詩，但坐日云暮。識君已恨晚，見君又不屢。今晨眼忽開，貽我河梁句。正聲久不嗣，斯文諧韶濩。吹噓君過矣，豈不愛我故。城南逸少孫，軟語可與晤。閉門謝俗子，著書無窘步。小園花氣深，客醉不得去。尋盟出無輿，風沙莽回互。
題章江院 洪朋 
扶藜下城頭，步屧踏禪窟。微徑鬰葱菁，寶殿高突兀。層暉注中塘，凝塵滿丈室。惜哉古道場，回首思蕭瑟。
即事 洪朋 
今日慘不樂，念此歲云徂。側聆絲竹音，令我憂思舒。壺觴幸未空，斟酌相與娛。始玩百草花，今復萬木枯。且爲一笑地，千古共丘墟。
登瀛閣 洪朋 
楚東之國饒爲大，程氏之子吾所愛。讀書尚友有能事，夙昔一見即傾蓋。平生誅茅崒蕭爽，十頃青銅就空曠。朱甍碧瓦俯清流，菱葉荷花映蕩漾。春風一吹百花妍，載酒處處開繡筵。千株竹柏上參天，白日蕭梢朱夏寒。客來枕簟曲肱眠，丈人頗有前賢風。藏書萬卷插架同，芝蘭玉樹階庭內。道山延閣顧盼中，薄寒中人木葉下。久客將歸秣高馬，送君南浦淚盈把。臨岐執手求我歌，老矣奈此登瀛何。嗚呼何時履聲上君閣，尚能爲公賦濠樂。
北寺小閣戲作呈廣心諸公 洪朋 
帝青一色女牆頭，况復龍山影裏游。草閣柴扉依佛界，白沙翠竹使人愁。可惜可憐空擲度，羅襪凌波渺何處。會須桃葉倚春風，判却扁舟入烟霧。
七峰閣作呈廣心從老 洪朋 
七峰層疊割人境，寶閣排空春晝靜。朱甍碧瓦勢欲飛，瓊樹瑶林爛相映。謫僊對此佳興發，人物山川兩清絕。維摩方丈夜闃寥，老人宴坐無言說。
又示海會老子 洪朋 
七峰玉立相排蕩，寶閣翬飛雲雨上。雪餘璀璨映寒空，雨霽參差入晴望。閣中禪老更壁立，下視羣山丈人行。蛟龍頭角碧潭寒，江南赤地空惆悵。
同鴻父遊南寺 洪朋 
薄寒中人暉景晚，江頭蘭若同游衍。蛛絲垂戶像設深，蜃氣成樓鐘韵遠。機發於踵寶藏俱，神物護持勝事殊。更向僧房捉麈尾，令人欻憶聘君湖。
同諸人西寺避暑 洪朋 
連廊四注塔中起，五月殿陰作商氣。竹床午枕耐睡魔，寶鐸天風吹佛事。小冠捧腹遶檀欒，坐隠應迷日下山。騎馬歸來還執熱，蚊雷虺虺滿人間。
同徐師川登秋屏閣觀雪 洪朋 
積雪未虧日還沒，雲氣黯慘愁不釋。徐郎揖我上櫺軒，眼界物物有正色。萬株瓊樹爲誰妍，千畝瑶草底空擲。可憐雨打或飄零，不分風吹玉攢積。向來已撥宜城醅，末至何妨杜陵客。鄙夫中聖殊未醒，向人江山恍如昔。臺邊好在龍沙黄，臺前俄失鸞岡碧。只今雪思未渠央，準擬作花大如席。大江之南喜氣多，舊瘴懸知掃無迹。
奉陪李安上主簿游秋屏閣 洪朋 
春風忽然滿天地，籃輿便作城北行。招提古臺極灑落，况迺萬物皆欣榮。梅花萬點真可惜，柳條弄色如含情。初筵便飽李侯德，揮犀河漢倒空碧。連山向晚更嫵媚，落日澄江青黛色。嫦娥冰鏡挂天闕，共照清罇情屢極。諸公推轂鍾王間，醉墨淋漓滿僧壁。歸與不知所如往，但覺清風生兩腋。
南渡鄒大舟中作 洪朋 
谷鹿洲前秋風起，淥波亭下小舟裏。鄒子揖我獅子尾，談天舌本傾我耳。散髮船篷玩秋水，茗碗盪胸無泥滓。牛羊下山催客子，挂席明朝即千里。
幽尋 洪朋 
華鯨喚起曲肱夢，竹蹊幽尋小雨乾。風吹龍沙江流斷，日下烏塔松陰寒。冰雪照人徐孺子，手捉玉麈對西山。安得洪崖八瓊藥，令我飛出六合間。
寄題胡公祠堂 洪朋 
胡公祠堂舊聞處，魯公嶺下草樹深。堂後壽宮閟日月，堂前荒草橫古今。收拾胸中書萬卷，邂逅眼底梧十尋。我思古人不可見，于公可見古人心。
樊上丈人歌 洪朋  庐山
廣文諸生如亂麻，十有八九或起家。幅巾藜杖最困者，樊上丈人鬚鬢華。丈人聞道羲皇上，屈原莊周丈人行。聲名籍甚徒爲耳，四海八荒莽跌宕。扁舟布帆下赤壁，揚瀾左蠡隨所歷。顛風狂雨向昏黑，怒濤掀天奇兀硉，饞蛟駮獸紛騰突。一葦無處所，數口僅生活。行路難如此，一一爲我說。匡山野老坎壈人，讀書空山三十春。下澤款段何逡巡，丈夫窮達付造物，委瑣齷齪不足論。臭味略相似，邂逅即情親。江頭一樽前，執手鼻酸辛。秋風吹君唾珠玉，發函伸紙三過讀，惜哉意氣何刺促。丈人行李何當來，得意江山醉金罍，富貴崢嶸亦悠哉。君不見博陵馬周新豐客，時無貞觀老死無人識。
讀吳天章詩集歌 洪朋 
豫章丈人天章公，夙昔待詔蘂珠宮。謫來黄陂對秋水，歸來白社今春風。晚窗許我數相見，高文似我開生面。故知沈謝少未工，不覺曹劉名獨擅。丈人意氣薄雲霓，細故蒂芥不足疑。只今陛下調玉燭，異時事業他人稀。
蓬萊仙人歌 洪朋 
吾聞三山在海底，貝闕珠宮照天地。誰其尸之玉鍊顔，耕耘五德長不死。我欲遐登不憚遥，隔以弱水三萬里。向來名字落人間，傳道蓬萊第一仙。吐鳳雕龍乃餘事，驚蛇走兔不作難。浪憑徐福通消息，寶唾儻與春風還。
相從歌呈次元子真師川 洪朋 
鬰鬰窈窈城北方，祇園神界遥相望。春暉澹蕩詩思長，愁絲挽春百尺强。薰人著處風花香，亦有相從天上郎。森然玉樹臨青陽，蒹葭無乃倚蒼蒼。且置是事敷僧床，劇談一坐故難忘。却來倚杖北天王，壁間詩翁五字章。句法端在人則亡，人生遇值不合常。反路日入下牛羊，願君連騎未渠央。
戲作公子歌送宣明府 洪朋 
人間天上張公子，宰邑彈琴藝桃李。門前五柳卧桁楊，刃無全牛有如此。三年墨綬何必遲，萬里青雲從此始。壁陰多暇清晝同，生塵羅襪醉春風。東飛伯勞西飛燕，南飛烏鵲北飛鴻。紅粧倚檝君青驄，但願主人黑頭公。
醉中作桐鄉歌別王明府 洪朋 
故城疊巘臨高臺，古木到天猿鳥哀。桐鄉官寺山水裏，泉聲常疑驟雨來。吾祖政成朱邑後，文采風流今未朽。王郎游刃無全牛，籍甚能名傳衆口。弦歌之聲得故人，車殆馬煩開芳罇。明朝更指南斗去，相思目斷江湖春。
小麥青青歌 洪朋 
小麥青青大麥枯，新婦城邊守茅蒲。不妨執熱餉婦姑，奄觀銍艾相喧呼。黄雲好在玄雲起，雨如車輪未渠已。繡衣使者問麥秋，今年麥秋又如此。
潘氏園引 洪朋 
君不見豫章城南門，中有潘氏之名園。臺基迺是孺子舊，地勢直與東湖連。百常之觀上造天，曲瓊四面珠箔懸。春拍綠波南浦外，朝隮爽氣西山巔。方塘曲徑洞天遠，萬草千花未曾見。春風向暖一披拂，薄人花氣江城徧。潘郎吟詩春風裏，拄杖穿花還復倚。大名今代龐德公，采藥鹿門終不起。潘郎事親愛客同，平生百味罇不空。我來休駕嘯竹風，主人閉門語雍容。掉頭長歌子潘子，願言三徑相終始。或云丈夫不如此，但恐亦復不免耳。
答李廣心見贈 洪朋 
龍山四面何蜿蜒，下有黄雲二頃田。朝來爽氣入吟思，外家吾叔真才賢。十年不見令人瘦，一日相逢開口笑。已呼小吏辦酒樽，更遣官奴歌水調。燒鐙軟語爲情親，竹葉榴花俱可人。客無庸歸此道意，一曲驪駒何足云。銀鈎玉唾粲側理，筆端逍遥有能事。鼎來富貴更妙年，枳棘栖鸞聊復爾。
和答師川 洪朋 
假道羣舒渡江水，解衣盤礴聊復爾。三月已破未云邁，政爲故人今在此。故人佳句數能來，招我清罇想未開。病夫潦倒非多才，如澠之酒胡爲哉。
和郭子駿見寄 洪朋  长江
西山南浦鬰相望，中有萬里之長江。籃輿何許訪有道，江亭垂柳復垂楊。道家諸天屹高閣，井冽寒泉亦不惡。胡携蒼璧澡雪我，爲我託乘上寥廓。晚吟蕭寺攬層軒，龍蛇參天清晝寒。炎官火傘吁可畏，清風枕簟不知還。歸來惠我唾珠玉，明窗棐几頗三復。小人塵埃故無奇，拜命一辱聊報之。
和駒父大雨雹 洪朋 
紹聖二年端月尾，南州雨雹如雁子。今朝霹靂清泠裏，雜然而下勢未已。狡獪變化何壯哉，欬唾珠玉天際來。銷毀金石不足道，梢殺林莽今可哀。聖人在上調玉燭，縱有此物寧爲災。邂逅豐年亦如此，長老相傳又堪記。吾今一飽良不易，摩挲枵腹聊自慰。
春雨戲趙立之 洪朋 
花枝欲動濡須塢，無頼春風吹小雨。如隨蝴蝶夢中翻，愁向垂楊堤上度。聞道君家種逸香，婆娑紫艷占年芳。何當麗日濃花氣，亂插佳人翡翠梁。
戲汪汲 洪朋 
汪童軀小膽良大，讀書氣欲吞渤澥。銀鈎玉唾不作難，已向筆端風雨快。昔過重湖喙欲鳴，還來南浦羽猶鎩。坐窗軟語戒寒秋，陰壑收聲虛萬籟。可憐脫身瘧癘餘，槁項黄馘一何憊。石脆山中足條草，誰能折來已君疥。
燕子虛贈李清墨乞予詩試墨作七言謝之 洪朋 
黟川諸李今寂寞，潞州殘圭大不惡。燕侯固窮亦好事，探囊持贈意不薄。眼明見此陳家玄，徑呼毛穎作七言。故知身外俱長物，子墨客卿聊忘年。
歲莫 洪朋 
歲云莫矣百草枯，楚天欲雪雲模糊。後山入夜風轉急，薄寒中人燈更孤。寂寞三更勘文字，銷沈萬籟一跏趺。白髮潜生忽不覺，自笑愚夫如許愚。
記夢 洪朋 
疇昔之夢非想因，倏欻遊遨出無垠。旁日挾月超崑崙，虛無上下列宿分。絳氣鬰靄玄都門，萬靈呵護靜不喧。中有蘂珠玉宸君，再拜問道受七言。故知要妙可不煩，離宮閣道多往還。衆真差池玉鍊顔，雲衣霞裙絳纛幡。顧我如舊笑軒軒，問我不歸何由緣。
得戎州書 洪朋 
萬竅怒號天籟作，燈照無眠夜寂寞。發函伸紙數行空，永懷渭陽涕橫落。書奉萬里馬胡蠻，人在四禪怖魔閣。荔枝灘頭欄楯深，千峰劍攢上寥廓。松根更有道人俱，想見龐眉無住著。未應老懶廢書眠，許我新詩大不惡。何日金鷄放赦迴，拭淚論文恍如昨。
感興 洪朋 
十頃琉瓈下赤日，旦日飆臺排雲出。金宮銀闕遠杳冥，瓊樹瑶林近蒙密。右拍洪崖左浮丘，况復綺疏可淹留。未能作意駕僊驥，會須得興汎虛舟。
杜十歸自海堧別業說夜行一段事令予與徐十長短調書之 洪朋 
建寧禪界清如水，杜陵獨夜荒村繞。剎幡寂寂走前溪，素沙白水相蕩照。只今欲渡叫漁舠，但聞春叢野狐嘷。野狐鳴呼不足道，行路難行豺虎驕。邂逅舟橫却無檝，向來藜杖撐白月。可羨淵魚兩兩游，隨意溪毛短短出。嗚呼此時勝事故不惡，杜陵歸來爲予說。
寫韵亭 洪朋 
紫極宮下春江橫，紫極宮中百尺亭。水入方洲界玉局，雲映連山羅翠屏。小楷四聲餘翰墨，主人一粒盡仙靈。文簫采鸞不復返，至今神界花冥冥。
李夫人偃竹歌 洪朋 
袖中欻忽生絲竹，眼底鮮飈起寒綠。把筆誰能寫此真，偃蹇一枝生氣足。夫人故有林下風，歲寒落落此君同。映窗得意偶揮灑，寫出篔簹谷裏千秋之卧龍。夜來風雨吹倒屋，但恐踴躍變化入水渺無蹤。
大母生日 洪朋 
九日明朝是，初筵此地張。杯添竹葉酒，缾貯桂枝香。晚吹階除浄，高雲戶牖凉。綵衣稱壽處，歡樂未渠央。
示鴻父 洪朋 
隠几歲遒盡，鉤簾夜未分。北風虛地籟，南斗粲天文。愁破傾春釀，心清炷夕薰。更憐小陸在，無故莫離羣。
和答駒父見寄二首  其一 洪朋 
匡說詩今見，開函一解顔。平安問五柳，意氣到三山。種秫不妨醉，鳴琴定復閒。歲寒儻客授，早買釣舟還。
和答駒父見寄二首  其二 洪朋 
校官豐暇豫，陋巷小經過。竹落護松菊，疏村上薜蘿。江山入眼界，日月自頭陀。忽憶陶彭澤，新詩不廢哦。
代簡答師川 洪朋 
不覺日還至，方驚歲已殘。吾徒知寂寞，尺素問平安。顛眴復如此，詩成詎可觀。尋常邈胡越，祇覺怕風寒。
題大梵院小軒 洪朋 
小軒含法界，萬物眼中齊。江擁龍沙起，天籠鶴嶺低。地偏人益少，林迥鳥能啼。敗葉隨風盡，登臨思却迷。
次韵元樂登南樓 洪朋 
詩翁騎馬去，城觀對清氛。勝地依依在，真人往往聞。天高梅嶺見，水落蓼洲分。知有荷鉏者，只今麋鹿羣。
宿范氏水閣 洪朋 
枕水鑿疏櫺，雲扉夜不扃。灘聲連地籟，林影亂天星。人浄魚頻躍，秋高露欲零。何妨呼我友，乘月與揚舲。
報國寺藏經院小閣同師川駒父作二首  其一 洪朋 
吾廬通古寺，寶藏此禪房。薜荔封寒井，檀欒度短牆。蟬聲秋寂寂，山氣夜蒼蒼。却怪沙邊雁，歸飛有底忙。
報國寺藏經院小閣同師川駒父作二首  其二 洪朋 
徙倚只阿閣，周遭見此邦。莫鴉翻古木，候雁造秋江。風日雙蓬鬢，乾坤一瑣窗。真成近僧住，若箇寸心降。
上巳南池作 洪朋 
塢中元巳日，小雨浥芳菲。祓禊歲時共，招尋吾土非。竹光迷野徑，花氣襲人衣。頼有盈川遇，還同池上歸。
立秋日諸公過敝廬得秋字 洪朋 
是月季朱夏，今辰立素秋。風生庭柏浄，雨過井梧幽。南想高鴻度，西看大火流。數能文字集，如許歲時遒。
大梵寺前對月 洪朋 
仙桂月團團，支提獨夜寒。星稀更雲斂，露下覺衣單。須信天宮迥，誰言世界寬。三生舊游衍，一見一盤桓。
八月十六夜對月 洪朋 
中秋雲物慘，既望月華鮮。欻照三千界，應勤八萬僊。種榆稀近應，飛鏡儼高懸。多病妨杯杓，清愁似去年。
次韵徐使君觀刈禾宴集二首  其一 洪朋 
聞道秋成好，家家足釜鍾。玉山禾已刈，石臼粟還舂。問俗寧同樂，行厨得屢供。使君樓百尺，未許對元龍。
次韵徐使君觀刈禾宴集二首  其二 洪朋 
豐年觀五馬，樂飲耐千鍾。稻割黄雲盡，粱添白露舂。藜羹不但糝，玉饌有餘供。堪笑他方旱，紛紛拜土龍。
早發新吳 洪朋 
行路柳枝弱，池塘草色齊。石蘿人共遠，洲蘂意兼迷。宿霧籠城郭，春颸入鼓鼙。黄鸝花葉底，何事向人啼。
將曉 洪朋 
虛齋愁夢斷，寂寞夜將闌。樹與高風亂，窗餘白月寒。歲華還向晚，世事只長嘆。千古功名外，致身良獨難。
送譚生 洪朋 
譚子家何處，傳聞在海東。得朋方款款，取別太匆匆。曉纜廉纖雨，春帆料峭風。明年曲江上，應許故人同。
卧疾 洪朋  滕王阁
卧疾滕王閣，扶藜漢將城。九秋天共老，獨夜月長明。遣興詩還賦，禁愁酒細傾。如聞斗上柄，未見晏眠兵。
漫游二首  其一 洪朋 
繚繞荒蹊密，枝撐古屋橫。雲飛賓雁急，水泛浴鳬輕。地迥無人跡，山空伐木聲。龐公禪窟內，拄杖日閒行。
漫游二首  其二 洪朋 
欲界浩無窮，天王部落雄。誰知貝葉地，即是水精宮。烏塔秋聲裏，鸞岡晚照中。先賢多妙句，欄楯入西風。
挽杜議郎二首  其一 洪朋 
家世唐公子，風流漢議郎。左轓空老大，南紀竟凄凉。疇昔數相見，音容耿未忘。如何欻窀穸，浩歎使神傷。
挽杜議郎二首  其二 洪朋 
醖藉鄉評舊，循良士論俱。中年摧白玉，改歲隕明珠。夜雨荒村寺，秋風古路隅。諸郎皆有道，誰復奠生芻。
挽范夫人 洪朋 
淮海令名存，夫人德行尊。持經佛事重，教子義方敦。欻斷北堂夢，難招西土魂。定知餘慶在，可但大于門。
挽仁和君胡夫人二首  其一 洪朋 
共惟南郡族，來配謫仙家。錫土縻天寵，翻經雨佛花。光華他日喜，牢落暮年嗟。餘慶知難泯，庭蘭已茁芽。
挽仁和君胡夫人二首  其二 洪朋 
王父依諸舅，夫人實外家。往時拜顔色，仰德重咨嗟。世事如流水，仙游只暮霞。可堪衰紼涕，風雨白楊斜。
偶詠 洪朋 
汴水日夜去，我心亦東流。如何向炎熱，尚復此淹留。京塵空擾擾，吾道本悠悠。頼得西江舸，今年下鄂州。
偶成 洪朋 
擺落紅塵想，追隨汗漫游。乾坤青瑣闥，雲霧曲瓊鉤。月照酒罇夜，風生詩句秋。神僊有汲引，隨意上崑丘。
獨步懷元中 洪朋 
浄盡西山日，深行城北村。琅璫鳴佛屋，薜荔上僧垣。時雨慰枵腹，夕風清病魂。所思渺江水，誰與共忘言。
景德寺齋罷游吳氏園 洪朋 
顧辟疆園北郭邊，伊蒲放箸得盤桓。老松拔地三千尺，脩竹參天一萬竿。官寺餘基秋草亂，書堂新構暮雲寒。南唐臺榭無人識，依舊江聲走急灘。
奉同師川游大梵院小軒即事 洪朋 
底處扶藜恣意行，僧家欄楯上冥冥。市聲不廢西山白，春色先從南浦青。晚覺惠風生草徑，坐看遲日上柴扃。明朝眼界即漸好，更向韋公湖上亭。
晚登大梵院小閣 洪朋 
倚空欄楯一禪關，衲子幽人得往還。樵徑盤紆秋草裏，僧堂結構野雲間。舊穿虎落嬋娟浄，晚泊龍沙舴艋閒。如許澄江寫寒鑑，明朝乘興上西山。
次韵程正輔春日催諸公行樂之什  其一 洪朋 
弭節江城何許時，蘭芽桃萼正芳菲。孰知南紀物華好，誰謂平生心賞違。帝子閣前春盎盎，徵君湖上日暉暉。諸君行樂但取醉，車殆馬煩何必歸。
次韵程正輔春日催諸公行樂之什  其二 洪朋 
桃李無言摘未稀，可憐郁郁復菲菲。湖邊况是人皆去，花底由來我不違。飛蓋追隨春已晚，題詩準擬日爭暉。古人秉燭豈不偉，莫待芳年寂寞歸。
晚登秋屏閣作示杜氏兄弟 洪朋 
病夫湯熨暫時停，漫向秋屏閣上行。白日忽隨飛鳥去，青山斷處落霞明。林間嘒嘒寒蟬急，江上悠悠烟艇橫。富貴功名付公等，嗟予老矣負平生。
夢登滕王閣作 洪朋  滕王阁
朱簾翠幕無處所，抖擻凝塵戶牖開。萬里烟雲渾在眼，九秋風露獨登臺。西江波浪連天去，北斗星辰抱棟迴。獨佩一瓢供勝事，恨無陶謝與俱來。
上巳日南池作 洪朋 
蘂珠宮殿擁羣僊，小檻鉤簾入暝烟。在藻流魚還潑刺，采蘋游女亦嬋娟。花明柳暗一溪水，日薄雲濃三月天。欻憶戎州在何處，停杯放箸一潸然。
九日同駒父作 洪朋 
已約龍沙看江浪，更從寶塔上晴空。蕭蕭雨墮茲游阻，靡靡秋殘吾道窮。不見江州竹葉酒，空餘彭澤菊花叢。去年此日尤蕭瑟，兩地相思目斷中。
夜雨 洪朋 
歲云秋矣轉炎熱，怪底白日雲飛回。疾雷過耳不及掩，澍雨翻盆何自來。對面鐙缸聊屏箑，關心藥裹且停盃。更憐天上佳期近，頗覺人間令節催。
夜半對雪作 洪朋 
積雪未消驚白夜，欻思小艇釣雲沙。排檐故作纖纖筍，著樹還開萬萬花。最覺素娥相映發，不應青女妒容華。麥如馬尾年年在，枵腹鳴雷莫怨嗟。
喜雪 洪朋 
已囀春風百鳥聲，斬新飛雪滿江城。漫天乾雨紛紛闇，到地空花片片明。白玉九衢驚曉起，黄雲千畝看秋成。更憐洗盡年年瘴，山鬼憂幽不敢行。
送謝德夫 洪朋 
泮宮儒先謝安石，平生笑傲東山游。朅來客授江湖晚，不廢聲延澗壑秋。青青子衿惜分索，馥馥芳袖縈離愁。丈夫富貴恐不免，富貴應須趁黑頭。
送師川 洪朋 
去年徐郎詩句新，今來徐郎思不羣。帝子樓前閱秋浪，秦人洞口入朝雲。忽思赤壁過吾弟，更向舒州迎細君。及此瓦盆春酒滿，燒燈夜雨重論文。
代餞無爲馬使君口號 洪朋 
伏波勳業風流遠，皂蓋朱轓尚小州。一曲陽關雙別淚，百壺清酒兩遨頭。三年牢落應難借，五馬踟躕更少留。珍重促裝歸漢闕，胡床空復庾公樓。
別桃源山人 洪朋 
句履圜冠不乏賢，桃源深處隠癯仙。風流未泯劉全一，意氣端如員半千。秋浪龍沙陪軟語，雲山鶴嶺訪高眠。明朝歌竟乘流去，別後還能憶浩然。
陪許令宴集不勝杯杓詩謝不敏兼美祝趙兩紅顔 洪朋 
南郭招提逢許令，行厨瀟灑辦逡巡。蟠桃已結千年實，瓊樹元無一點塵。酒後顛狂不知夜，燈前笑語自生春。不勝杯杓空歸去，腸斷冰肌與絳唇。
得黔州消息 洪朋 
夜郎西上萬里道，聞說解裝四月時。摩圍峰前何所作，谷鹿洲外不勝悲。豈有高明爲鬼瞰，真成憔悴被人欺。陛下寬仁過文帝，歸來前席亦何遲。
次韵敘別和答 洪朋 
顧曲周郎不姓龐，也尋馬祖到禪窗。談功不見令人瘦，句法重來受我降。今日茶香聊對榻，異時酒泛滿盈缸。相期直到無心處，彷彿還須似帝江。
次韵答陳孚先見贈 洪朋 
陳子陸沉丘壑底，乘槎幾欲問明河。何人傾蓋能如故，無事高軒許數過。吟畏舌端多楚調，醉憐耳熱頗秦歌。顧予貧病難料理，政使禪齋學按摩。
次韵徐十見招 洪朋 
徐郎春晚意何如，相見蕭然水竹居。近得柏梁七字句，俱來繭紙數行書。賞心不減遠公社，到眼全勝正俗廬。首夏清和吾定往，勿令彈鋏食無魚。
謝李洪州蒞學 洪朋 
海內聲名四十年，豫章太守得才賢。鳴鸞噦噦采芹地，出日遲遲祭韭天。可但文翁能教化，須知常衮與周旋。却慚不及南州士，合使塵埃一榻懸。
大母誕日賦巖桂 洪朋 
飽聞巖桂馨香舊，珍重園翁採折來。天上分叢千丈老，人間擢本一枝開。西風白酒何勞勸，明日黄花不用催。更把玉壺貯秋色，影斜端爲壽觥迴。
挽潘端州 洪朋 
嶺南底處是端州，使君苦向箇中游。黄茅千里烟嵐晚，皂蓋三年鬢髮秋。欻見崩松萬壑底，遂聞埋玉九原頭。不能執引遠郊去，薤露蒿里令人愁。
挽劉六咸臨 洪朋 
碧梧翠竹聞家子，瓊樹瑶林物外人。千古文章隨逝水，一生氣義屬飄塵。匡生左里人何在，南浦東湖迹已陳。想見九原託體處，白楊荒草不能春。
懷黄太史 洪朋 
詩家今獨步，舅氏大名稀。屈宋堪奴僕，曹劉在指揮。禪心元詣絕，世事更忘機。最喜熊兒去，遥憐雁羽飛。九秋悲偃月，萬里寄摩圍。昭代新周典，明年歸未歸。
題劉真君祠 洪朋 
冠挂謝埃霧，雲乘上杳冥。棠陰空五馬，榆彩雜繁星。圜葉餘神界，華林隠翠屏。錦幃渺經緯，寶舄絕儀形。舊井金丹閟，層壇玉露零。千秋想靈氣，何許仰天庭。
題藏春谷壁 洪朋 
林外鳥聲歡，江南尚小寒。回頭又春色，早晚谷中看。
排悶 洪朋 
凍雨漲中庭，微風淪止水。泛泛藕花飄，眇眇僊茅靡。
跋徐白魚蝦 洪朋 
江湖各相忘，魚蝦同一波。誰能寫此妙，徐白名不磨。
漫興 洪朋 
莫愁愁不至，排悶悶還來。誰會登臨意，東風莫見猜。
歸自潘氏園途中遇雨有感 洪朋 
漸愧日暉暉，依人好鳥飛。歸來湖上路，小雨却霑衣。
戲效吳語 洪朋 
風絮鵝毛亂，春疇鮮血肥。惱儂故鄉夢，鳥勸不如歸。
戲贈彈箏小妓 洪朋 
小鬟彈啄木，寫出林間曲。空聞剝啄聲，虛堂耿華燭。
偶詠 洪朋 
黄鳥餘秋聲，紅菊作秋艷。一室得自娛，四時本無念。
題胡潜風雨山水圖 洪朋 
胡生好山水，烟雨山更好。鴻雁書遠空，馬牛風塞草。
廬山 洪朋  庐山
山瀑兩道瀉，木葉四時春。日暝不知去，魚鳥會留人。
跋山谷帖用其韵  其一 洪朋 
學書右軍盡善，下筆少陵有神。無復向來金馬，可惜埋此玉人。
跋山谷帖用其韵  其二 洪朋 
壓倒詩中宰相，鼓行文苑宗公。毒霧瘴氛作祟，英姿爽氣成空。
正月十八日登報國寺小閣絕句 洪朋 
夕陽端解知人意，故照僧房閣倍明。雨雪一番今浄盡，候禽無數喚春聲。
遊太寧院林英預焉 洪朋 
松行盡處是招提，殿閣參差柏樹齊。更與阿戎過浄院，劇談一座日還西。
題總持院 洪朋 
后土祠邊柏造天，雷公堂下鎖嬋娟。韋郎去後無消息，空復秋風入管弦。
題清凉寺 洪朋 
萬古清凉一掬泉，十分隨量得輕安。要知徹底無塵滓，照破天魔骨尚寒。
題馮川驛壁 洪朋 
細草一方團野色，游絲百尺上晴空。預愁柳絮鵝毛白，即見桃花人面紅。
題龍興觀胡道士壁 洪朋 
倒生松樹倚清池，日下西山鴉亂啼。隔水竹林人不到，欲尋神界路應迷。
題杜公橋 洪朋 
東湖清淺北湖滿，三島相望眼中見。我從麒麟虹上行，風袪飄飄薄雲漢。
河上二絕  其一 洪朋 
冬日不溫狐白裘，隋河只解背人流。可憐煬帝繁華盡，唯有兩堤榆柳愁。
河上二絕  其二 洪朋 
隋河日照水悠悠，下水誰家泛綵舟。回首白雲千萬疊，夢隨飛櫓到江頭。
晚泊口占 洪朋  长江
月照甘蕉十萬株，停舟緩步意何如。可憐堤下長江水，日夜東流向我疏。
春寒即事二絕呈教授  其一 洪朋 
雲氣愁人故不開，風吹雨脚著莓苔。筦弦倘是鄒子律，喚取春暉次第迴。
春寒即事二絕呈教授  其二 洪朋 
東風不與芳菲便，故作寒霙倍釀春。細草九衢今熨眼，游絲百尺即遮人。
次韵惜春二絕  其一 洪朋 
柳葉愁眉風翠黛，桃花冶面雨臙脂。道人不作三春夢，戲論何妨兩解詩。
次韵惜春二絕  其二 洪朋 
萋萋芳草真成带，寂寂落花何用茵。一老只今詩酒廢，未應孤負滿城春。
觀雪六絕  其一 洪朋 
復見飛飛雪滿天，瑶林瓊樹皆可憐。屬予一病姑置酒，對此欲醉將無緣。
觀雪六絕  其二 洪朋 
柴門草閣李生家，雪壓幽篁特地斜。寡鶴啄餘畦碎玉，連錢飛起樹零花。
觀雪六絕  其三 洪朋 
他日照眼臨江邊，梅花兩株一何鮮。真成白雪相期得，埋沒清香人所憐。
觀雪六絕  其四 洪朋 
登山臨水白皚皚，中有饑鷹飛復迴。吾比爾曹人不惡，呻吟委絕亦可哀。
觀雪六絕  其五 洪朋 
西山上與雲氣連，積雪交錯於其間。隔江草舍粲可畫，誰摇艓子自往還。
觀雪六絕  其六 洪朋 
去年春雪亦已晚，今夜臘歲如知時。誰云此乃農家福，摩挱枵腹聊慰之。
季冬同鴻父登西寺閣觀雪時晴日片雲雪復亂下鴻父請予賦之 洪朋 
新晴餘雪日光同，更遣狂花落晚風。結習已空衣不染，何妨天女戲雲中。
同玉父鴻父看池邊梅 洪朋 
官梅一樹小池頭，春意衝寒破客愁。花萼生光動詩興，全勝何遜在揚州。
寒松 洪朋 
茅茨結構野雲端，終有松筠貫歲寒。但使斧斤無斬伐，穿天出月不應難。
戲作呈廣心 洪朋 
清罇歌舞影徘徊，誰喚逃禪蘇晉來。我自木人人桃李，黄蜂紫蝶莫驚猜。
戲呈王立之 洪朋 
主人愛客未渠央，每遣纖纖酌酒缸。杯杓不勝還醉著，真成渴夢欲吞江。
贈林徐二生 洪朋 
邂逅黄蠭紫蝶同，春颸惱意艷陽叢。只令霜露不見草，猶夢平生深淺紅。
示海會道人 洪朋 
十方薄伽一條路，打破乾坤無處所。若人問我祖師禪，東邊日出西邊雨。
走筆寄師川三絕  其一 洪朋 
秋來多病友朋疏，隠几無心一味愚。寄語南州高士道，不知還憶故人無。
走筆寄師川三絕  其二 洪朋 
江南風月六朝餘，暇日登樓好著書。莫問向來興廢事，世間無物不空虛。
走筆寄師川三絕  其三 洪朋 
官閒無事好飛觴，醉裏吟詩想得忙。見說京江水清滑，只今誰是杜秋娘。
走筆送叔牙 洪朋 
三分春色已無多，况是征帆欲櫂歌。莫惜揚鞭重回首，桃溪李徑奈愁何。
戲簡 洪朋 
夭桃穠李爲誰新，占斷風光不與人。憔悴明窗獨醒客，便應虛擲艷陽春。
記夢 洪朋 
蚊脚爲梯登梵宮，含暉發燄寶樹同。微塵菩薩演妙法，一一俱見摩尼中。
即事三首  其一 洪朋 
短短戎葵晚自芳，飛飛蝴蝶夏猶忙。鉤簾到面清風遠，喚夢吟鶑白日長。
即事三首  其二 洪朋 
淮南不改江南天，五月如秋意惘然。仰首勿言居士疾，信心頼有祖師禪。
即事三首  其三 洪朋 
風烟寂寂雨霏霏，放箸櫺軒獨立時。况是淮南夏將半，南鄰考鼓北鄰悲。
山礬 洪朋 
黄龍山中春事晚，山谷道人上山坂。鼻端山礬花氣濃，怪底經行衆芳苑。一種風姿極可人，幽姿正色相鮮新。素馨籍甚不足意，黄淡羞澀終非真。
西山 洪朋 
雲中聽雞犬，不見有人家。野水侵官道，山雲惹客衣。
雲溪院 洪朋 
水竹依山在，烟霞並舍分。秋添中夜雨，冷浸一溪雲。
薦福院 洪朋 
曲徑因山轉，精廬到地成。樓從雲表出，人在日邊行。
雜詩 洪朋 
陸沉翰墨場，春事忽云莫。文字森在眼，回首不長顧。棄置在北門，以寫憂思慮。春水泱莽浮，上有桃李樹。安得酒如江，畢竟醉烟霧。
絕句五首  其一 洪朋 
支徑雨濃草色，短牆風動筠梢。黄鸝猶囀夏木，紫燕纔出春巢。
絕句五首  其二 洪朋 
千里烟波渺渺，四時啼鳥匆匆。堤柳日濃舊色，庭花月換新紅。
絕句五首  其三 洪朋 
江柳風吹嫋嫋，池荷雨洗田田。吟鳥千聲夏囀，薰爐萬宇晨烟。
絕句五首  其四 洪朋 
南窗棐几凈隠，北園藤杖閒携。在野秋風蟋蟀，界天暮雨虹蜺。
絕句五首  其五 洪朋 
窣堵坡臨南戶，給孤園映北窗。未能掌擎千界，會須口吸西江。
奉陪方從教泛東湖 洪朋 
可人一宇宙，十頃降魔鏡。彼美撰清明，令我賞茲勝。荷芰相因依，投壺入魚艇。龍蛇上崢嶸，兩滸靜相映。木末隠蘭若，風中度鐘磬。夏蟲語交加，此中有真靜。對此亦何言，妙處心已領。聊復歸去來，日入西峰暝。
與吳迪吉劉夷季饒次守同集酒酣題壁先歸 洪朋 
再爲城南遊，百花已狂飛。更堪逢惡客，騎馬風中歸。
梅仙觀 洪朋 
炎靈失其御，四海無安稅。嗚乎梅南昌，脫屣元始歲。小臣披肝膽，宮掖事嚴祕。上書竟渺茫，棄擲江湖外。一朝厭蝸角，萬里騎鵬背。向來殺青士，此事美無對。到今瑶池地，風露翔孔翠。仰瞻神界遊，千載想生氣。願爲龍鱗嬰，勿學蟬骨蛻。
句  其一 洪朋 
好在龍沙黄，俄入鸞江碧。
句  其二 洪朋 
盱母江頭喚渡人，遥指麻源第三谷。
句  其三 洪朋 
繭收松上雪，麥刈隴頭雲。
句  其四 洪朋 
蒲根水滿雁初下，梅徑香寒蝶不知。
句  其五 洪朋 
花明柳暗一溪水，日薄雲濃三月天。
句  其六 洪朋 
海棠照日倚垂楊，萬縷千絲影零亂。
句  其七 洪朋 
綠竹可供公子釣。
句  其八 洪朋 
青鞋黄帽飽經過。
句  其九 洪朋 
碧瓦朱甍占蕭爽。
句  其一○ 洪朋 
官梅一樹小池頭。
句  其一一 洪朋 
蘂珠宮殿擁神仙。
句  其一二 洪朋 
贈我麝煤如黑玉，爲君龍尾濯清秋。
句  其一三 洪朋 
櫂歌縹緲城西路，烟樹參差埭北村。
蓮華洞答友人 洪芻 
蓮峰聳崔巍，在眼昔未到。發興空盤紆，舒寫屬吟嘯。五老如有情，遥岑動清眺。新篇下紫霄，語我遊歷妙。物景會相忘，烟霞領其要。坐石掬清流，緣雲睨奔峭。悠然俛仰間，無心乃同調。偕遊會有期，山靈勿騰笑。
遊泐潭寺 洪芻 
吾聞石門山，對峙儼天闢。林茂山自青，草香澗長碧。中有古招提，柱栱煥青赤。惟昔馬大士，方墳聳遺迹。龍象仰慈顔，馬駒讖前識。香火有因緣，窗戶坐幽闃。瓶錫想異時，雲水飽遊歷。飲波浥曹溪，法雨被江國。大闡選佛場，法戰無兼敵。我非山中人，蹔著登山屐。東閣嘲書淫，凈境酬詩癖。朝涉潺湲溪，暮陟崔嵬石。敷床聽犍椎，鉢飯分香積。山高日易斜，夢短夜分寂。神心頗靈明，俗慮詎充斥。歸歟得短章，投筆疥其壁。政如抱布鼓，豈能飛霹靂。徑須倩阿香，轟然聽霆擊。忽傳湯休篇，風騷共推激。何當從君遊，願飛恨無翼。
次子字韵呈鄭太玉 洪芻 
斯文不可見，猶欣識之子。端如逃虛空，而聞跫音喜。歷歷海南事，細話傾我耳。悠悠世上情，毀譽私彼己。是事姑置之，斯文長已矣。風味契淵明，流落逾子美。從來直如弦，多作道邊死。寄聲柳柳州，未用斬曲几。
孤鶴行贈楊君 洪芻 
翩翩雲中鶴，來自華亭濱。徘回久乃集，佇立江之濆。高步整霜羽，隻影翔秋旻。豈無鴻鵠侶，俛仰鷄鶩羣。啄腥細流中，汝食得無貧。況有繒繳虞，驚顧何逡巡。珠庭響清唳，胎仙舞祥雲。胡不矯翮去，來儀瑞吾君。饑食玉山禾，渴飲瑶池津。無言九皋遠，鳴陰誰不聞。
寄題貫時軒詩 洪芻 
古人憩息地，不種凡草木。數竿何必多，可以慰幽獨。忘憂玩芳草，怡顔眄庭柯。豈無艷陽節，摇落將如何。彼美軒中人，澹然對浮雲。此君有佳處，心期暗相親。蕭蕭四時色，目擊道逾妙。君看竹得風，天然向人笑。
因讀梅聖俞六鶴詩或令余別賦之 警露 洪芻 
皎皎蟾桂明，耿耿星斗爛。清夢時時驚，零露滴霄漢。偉哉仙人騎，從來知夜半。
因讀梅聖俞六鶴詩或令余別賦之 顧步 洪芻 
舉趾一何高，脩頸宛回顧。隻影踉蹡行，眷然慕儔侶。豈忘赤霄上，盤桓此池籞。
因讀梅聖俞六鶴詩或令余別賦之 理毛 洪芻 
飄飄青田質，斂翼在亭皋。回此碧玉喙，刷我白雪毛。顧影矜羽儀，孔翠非其曹。
因讀梅聖俞六鶴詩或令余別賦之 唳天 洪芻 
清唳九皋內，抗音薄層雲。戛然時一鳴，流響驚人羣。嗟哉陸內史，華亭無復聞。
因讀梅聖俞六鶴詩或令余別賦之 舞風 洪芻 
歸來丁令威，暫別已千年。抽琴奏清角，婆娑舞胎仙。何必拊節和，御風自泠然。
因讀梅聖俞六鶴詩或令余別賦之 啄食 洪芻 
昂昂兀兀姿，朱冠垂素翎。首下尻益高，徘回我中庭。俯仰鷄鶩羣，啄腐復吞腥。
同師川過李三十九湖上宅用師川韵 洪芻 
多書唐鄴侯，藹藹盛雲來。髯公頗好事，相過必遲回。結構平湖陰，清絕無纖埃。數到不知遠，君家寬酒盃。遶水信杖屨，披靡蓬蒿開。遺基訪孺子，荒墳弔澹臺。誅茅卜鄰並，茲願何當諧。七松未暇種，五柳徑須栽。
同陳虛中勸農出郊因遊明水山寺 洪芻 
深樹鳴鷤䳏，紅紫春事休。臨川賢假守，只今陳太丘。駕言出遠郊，班春臨道周。亦招素冠士，來從朱轓遊。晨興愜勝引，適此夜雨收。原隰亂高下，意行逐前儔。荒荒白水滿，鬰鬰稻秧抽。舊聞明水寺，宛在巖之幽。石門本無關，鳴禽自相求。不有省耕役，俗駕來何由。老屋隠喬木，野僧事良疇。松徑深窈窕，軒車紛少留。遲回動歸興，衝雨戒摧輈。危情極冰淵，細路遵塍溝。深泥艱涉足，竹鷄爲我愁。豈憚來往頻，清與耳目謀。回首謝青山，尋盟亦悠悠。
贈倪濤少府 洪芻 
君從淮上來，手持阿髯詩。塵埃欣拂拭，得此带經倪。珠璧豈投暗，按劍有餘悲。願保青雲姿，勿歎黄綬卑。太山駐翠輦，行草封禪儀。漢皇儻借問，潤色非君誰。我非國僑賢，慚負延陵知。縞带敢虛辱，贈言當紵衣。
次韵和鄭太玉新居 洪芻 
荒塗負崇岡，君居在其麓。下與佛界連，一徑通芻牧。高情慕天隨，枵腹茹杞菊。數椽負郭居，窈窕鑿空谷。憶昨步過君，窘步侵兩足。聽君亹亹談，霏屑落鋸木。相依方在茲，凉飆蕩煩燠。
宴李氏園亭得慶字韵 洪芻 
我來北斗南，兩見回東柄。萬斛開府愁，四壁文園病。誰知深巷中，卉木頗幽夐。大梁賢公子，携酒賓亦命。紅蕤已飄零，綠綺方輝映。豈惟追尋遲，亦苦風雨橫。主賓混誰何，談笑雜嘲評。詎知時雨靈，但覺中酒聖。年豐樂崇寧，詩敵躡長慶。況有雷陳交，何必宛洛盛。律管承飛灰，羲和駐春令。日月曾幾何，佳辰我所竟。芍藥殿餘春，想見晨粧靚。一醉歡有餘，此集君其更。
題黄稚川雲巢 洪芻 
雲巢一上十五里，中有今世巢居子。鷄鳴犬吠白雲裏，不知天際去此幾。平生深契鳥巢禪，翦茅蓋頭萬事已。宴坐經行飛鳥上，人間榮辱不到耳。蝸牛兩角竟何爲，鷦鷯一枝端自喜。我有一廛落城市，章服裹狙聊復爾。武溪未訪桃花源，脩江儻問桃花水。會取櫻桃洞前路，藜杖扶衰從此始。
戲用荆公體呈黄張二君 洪芻 
金華牧羊兒，穩坐思悠哉。誰人得似張公子，鞭笞鸞鳳終日相追陪。長夏無所爲，壘麴便築糟邱臺。古今同一體，吾人甘作心似灰。南方瘴癘地，鬰蒸何由開。永日不可暮，渴心歸去生塵埃。人生會合安可常，如何不飲令心哀。張公子，時相見，我能拔爾抑塞磊落之奇才。只願無事常相見，有底忙時不肯來。
松棚 洪芻 
南山落落千尺松，干雲蔽日摇青葱。盤根錯節歲月古，龍吟虎嘯號悲風。北山文杏中梁棟，我材臃腫非世用。脩枝細葉幸有餘，頳肩大束那辭送。承以高竹青扶疏，置君寬閑之玉除。倏如亂雲駐車蓋，怳似廣庭張拂廬。垂頭塌翼下孔翠，張鱗擺鬣來鯨魚。穿空入隙清飆吹，疑有萬壑哀聲隨。羲和按轡不馳騁，炎官火傘將安施。朅來投荒近循海，日坐板屋如蒸炊。南山蒼官憐我熱，遺我七鬣千孫枝。但令脩幹青青多，溫風烈日如予何。
再次洪上人雲巢韵 洪芻  西湖
黄子厭喧求避俗，直上孤峰結茅屋。欲期汗漫游九垓，俯視塵寰戰蠻觸。小山招隠喚不回，舊時從事有邊幅。不能投筆學文鴛，底用决科似張鷟。自賦雲巢自高唱，手握靈蛇嗤魚目。由來江夏多可人，藍田片片生美玉。要須青山頂上行，去伴白雲簷下宿。西湖窟穴對華榱，肯把蘭亭比金谷。
板屋 洪芻 
西戎板屋詩所錄，甌閩萬里同風俗，風吟日暴雨所沐。巧匠引繩如解玉，谿民得之亟乘屋。既輕且堅尺度足，可憐童我南山木。君不見曹瞞鄴下銅雀臺，陶土作瓦何壯哉。臺傾基平瓦尚在，鑿爲大研奇且瑰。君不見黄州使君誇竹樓，剖竹俛仰相綢繆。琮琤最宜雨中聽，擊考有類鳴琳球。銅雀幺麽何足摹，籜龍燥輕易焚如。不如杉屋壽且姝，風雨不動何渠渠。嗟予抱釁謫蠻夷，如人體瓌欣解衣。數椽破屋亦不惡，仰見星宿相參差。鴟鴞作室庇風雨，鷦鷯巢林安一枝。凌雲大厦鬼所窺，衡門之下可棲遲。
次陳州 洪芻 
一水縈回橐駝項，百丈遥牽如簸掌。鸕鷀捕魚沒復出，鷺鷥行沙俯還仰。白雲思我白頭親，雙足未到心先往。黄昏繫纜危臺邊，飯糗羹藜莫惆悵。
次李少微韵 洪芻 
春風楊柳岸，寒食杏花村。對月驚生魄，思人暗斷魂。我閑無吏考，君治有司存。又作匆匆別，相逢席未溫。
次韵和王張贈別之作 洪芻 
五言聊贈別，二妙送將歸。立馬然萁敏，爭鋒嚙鏃機。日將秋共晚，人與雁俱飛。去住加餐飯，新霜點客衣。
次師川韵  其一 洪芻 
與君城北寺，取次對床眠。坐即棋中隠，時逃醉裏禪。相招從白社，不擬問青天。但有加餐飯，無田亦願年。
次師川韵  其二 洪芻 
卧疴非傲世，背俗信畸人。無復少年事，偶隨肥馬塵。靜便門掃軌，懶任草如茵。迹滯江山勝，心將魚鳥親。
次瑛上人懷汪彥章韵 洪芻 
君雖四禪侶，自是一詩家。白足濯蛟井，清風振龍沙。虛室無長物，多文富生涯。懷人有新作，粲粲菖蒲花。
次韵師川題余荀龍壁間三首  其一 洪芻 
青鏡磨秋水，紅衣退藕花。朅來尋五柳，端欲問三車。濁酒休論限，浮生定有涯。比封千戶竹，鼓吹一湖蛙。
次韵師川題余荀龍壁間三首  其二 洪芻 
高文腸是錦，妙句筆生花。松菊開三徑，詩書載五車。曲湖鄰賀監，複壁笑王涯。海若應憐我，貽書問井蛙。
次韵師川題余荀龍壁間三首  其三 洪芻 
我來占食指，客至卜燈花。但祝加餐飯，何勞問頰車。交情真莫逆，秋興浩無涯。姑置人間事，紛紛祇鬭蛙。
喜雨詩 洪芻 
日日望南山，朝隮解我顔。雲垂四天外，雨灑一林間。枯沼微瀾動，旱苗生意還。慇懃祝屏翳，莫爲遠人慳。
次師川韵喜雨呈彥章  其一 洪芻 
綠塘深漲雨，紅芰靜舒花。卧上三竿日，晴喧兩部蛙。老饕猶善飯，水厄怯逢茶。擬到新池畔，來尋謝客家。
次師川韵喜雨呈彥章  其二 洪芻 
登高能共賦，好雨故催詩。階草卧青軟，畦苗垂綠滋。夏深飛燕靜，秋近候蟲知。寄語耽吟客，可無新句爲。
次韵和彥章池上之作二首  其一 洪芻 
官閑發興清，水遠覺空明。玉局思無限，青蘋風自生。魚荷翻暮色，蟬樹带秋聲。雲黑斜陽外，遥知雨又晴。
次韵和彥章池上之作二首  其二 洪芻 
水檻凉秋好，風林初日明。屏間青嶂合，鏡裏白雲生。茶試旗槍色，蛙添鼓吹聲。瘦筇聊復倚，遶水步新晴。
題雙林寺 洪芻 
幽谷雙林寺，荒郊得遠尋。銀鈎遺墨在，筆諫慕賢深。徙倚千山晚，坐愁三日霖。枯棋圍白黑，聊復費光陰。
潘延之挽詞 洪芻 
肥遁攀巢許，幽光燭斗牛。長公辭漢世，孺子隠南州。閉戶荒三徑，紬書綜九流。欲尋高士傳，端向古人求。
次韵和元禮 洪芻 
湖海沙鷗性，山林霧豹文。龍蛇爭起陸，羔雁看成羣。玉石無緇磷，芝蘭自苾芬。韓康不二價，女子會知君。
容膝軒 洪芻 
烏隼經行處，蝸牛窈窕深。會稽雖奉計，彭澤自無心。禪寄跏趺坐，風披徙倚襟。莫言容膝地，不廢掉頭吟。
送張元幹 洪芻 
自昔張平子，愁來賦四愁。行看車馬客，坐覺歲時流。明月江山夜，候蟲天地秋。怪君有底急，不肯少遲留。
嘲偷兒 洪芻 
長卿惟有壁，囊橐自無錢。金盡何勞攫，墉疏豈待穿。未能拋鼎祿，猶復戀青氈。梁上休驚墜，饑寒亦可憐。
書懷 洪芻 
北闕書休上，南窗膝易安。道肥知戰勝，歸約已盟寒。委吏無麟筆，迂儒置蝨官。所須升斗水，肯沃鮒魚乾。
又和師川同集章江寺二首  其一 洪芻 
鹿苑江南寺，龍沙城北遊。脩椽雲自宿，返照雨還收。禪麈尋支遁，棋枰對弈秋。還家真復樂，何必遠封侯。
又和師川同集章江寺二首  其二 洪芻 
興發尋荒徑，途窮見寶坊。隨宜聊復飽，觸處得追凉。取友真濠上，懷人向渭陽。不嫌茶七碗，殊勝酒千觴。
口占贈何秀才 洪芻 
何郎閩越英，疇昔昧平生。邂逅同衾宿，夷猶共舸行。繁臺半床夢，潁水一篙清。俄頃膠投漆，難忘此日情。
次韵李商老贈李少魏 洪芻 
誅茅遲竹君，拂匣見桐孫。囊篋深傾倒，鐘彝細討論。只今仙李後，好事阿髯存。不厭敲門客，時開炙背軒。
題泐潭院 洪芻 
平生麋鹿性，名山恣幽尋。歷盡巖壑奧，始聞鐘梵音。中多不凋木，上有自呼禽。許稅俗士駕，茲焉聊洗心。
再遊泐潭院用前韵 洪芻 
石門久寒盟，茲遊得重尋。靜契祖師妙，清聞山水音。長閑羨老衲，幽思愧鳴禽。可怕移文劾，沙鷗知我心。
次韵陳使君詠霰雪三首  其一 洪芻 
天幙垂雲合，山屏擁雪飛。楊公田種玉，淵客淚成璣。點綴添梅萼，飄零亂羽衣。清溪橫一葉，併載月明歸。
次韵陳使君詠霰雪三首  其二 洪芻 
蕭灑宣城守，揮毫雪共飛。山川映重璧，咳唾鬭明璣。佳氣籠寒谷，歡聲抵襲衣。霜臺如不踐，粉省定須歸。
次韵陳使君詠霰雪三首  其三 洪芻 
敷床初屑屑，入夜故飛飛。拭處渾拋粉，揉來亂擲璣。銀蟾分玉照，雲絮借天衣。地席橫陳處，晨曦未得歸。
和郭功甫題客館韵 洪芻 
容膝柴門覺易安，數椽喜枕寺東山。雁飛不到吾來此，燕亦知歸客未還。夢斷霜鐘年欲晏，愁聽蠻鼓鬢先班。自公退食門長掩，未必鄰僧似我閑。
翠巖道人蒔貓頭竹生大筍十餘調護甚謹爲予從者髠盜殆盡戲作長句解嘲 洪芻 
觸藩大筍闖貓頭，竊屨真成從者廋。山鹿恰看逢角解，籜龍端有剖胎憂。因供蒲塞桑門饌，殊勝渭川千戶侯。翻恐癡兒癡黠半，爲君浄盡破除休。
歸自西山至黄梔港口 洪芻 
衝雨穿雲愁去路，歸雲閣雨路還通。七層涌塔瞻天際，三徑吾廬在眼中。港轉黄梔橫野艇，里空白社漫春風。青山送我寧辭遠，流水隨人亦欲東。
次山谷韵  其一 洪芻 
妙峰宛在水中央，上有莊嚴清浄坊。壞衣盤礴蝸牛角，法窟窈冥師子床。萬象森羅一拳石，千頃汪洋百谷王。不減乘槎到牛女，擬取支機問下方。
次山谷韵  其二 洪芻 
寶石崢嶸佛所廬，經宿何年下清都。海市樓臺湧金碧，木落牖戶明江湖。千波舂撞有崩態，萬棟凌壓無完膚。巨鼇冠山勿驚走，欲尋高處垂明珠。
陪陳使君宴南山亭 洪芻 
曉露無塵夜雨收，日光穿漏趁公遊。烟花淡蕩連三里，雲樹低迷羃一州。岡轉卧龍春色老，氣橫野馬夕陽愁。林間新火明雙炬，歌舞南山最上頭。
次杜公韵 洪芻 
杜郎得飽肥如瓠，怪我秋來太瘦生。時輩不應推翰墨，論文時許過柴荆。朋交結綬非能事，身世靈丹豈易成。幽徑新凉約微步，晚風含樹有蟬聲。
次韵李商老見懷之什 洪芻 
一日思君劇九秋，平生問事賈長頭。郵傳頗怪詩來晚，技癢遥憐筆不休。王孫莫問投書渚，芳草空迷谷鹿洲。望斷西山山盡處，雲居何處只空愁。
次韵閱道見貽之句 洪芻 
獨來深樹初啼鳥，幾處高枝已嘒蟬。坐久每將棋作隠，晝長還覺日如年。醉鄉彭澤陶元亮，句法襄陽孟浩然。聚散悲歡皆夢幻，南柯同寄曲肱眠。
次李元亮韵 洪芻 
邂逅何曾十日飲，乖離細數七年遲。酇侯廟下相逢處，揚子橋頭握別時。猶喜夫君誦新作，自憐衰病豈能詩。平生流水高山意，綠綺朱弦付子期。
次李少微韵 洪芻 
紫芝眉宇久不見，朅來老眼快雙明。春光駘蕩遽如許，詩骨崢嶸太瘦生。書蠹研埃無復理，鳥啼花落亦關情。客兒起我風騷興，敢與羊何並得名。
次顧子美韵 洪芻 
幕府優游兼吏隠，華陽真逸詎應慚。定知爽氣供行路，怪有新詩成立談。晚日碧雲人未至，西風紅樹我何堪。幽懷疏豁憑佳詠，飫德餐和飽且酣。
次韵謝無逸送謝幼槃 洪芻 
康樂風流鴻雁行，眼中文物敢雌黄。相逢草草來何暮，索去匆匆作底忙。尚卧東山高謝傅，亦憐白首老馮唐。只應飲酒稱名士，不用離騷詠九章。
題雙桂亭 洪芻 
燕賀翬飛稱虎符，銀鈎蠆尾映金鋪。訟亭留得棠陰在，月窟遥憐桂影孤。故郡每懸高士榻，新居兼愛丈人烏。雕磨才思無佳語，可許江山借助無。
將至潁上 洪芻 
賣馬得錢買舟去，拋擲紅塵泛綠波。梨栗登盤黄菊晚，江淮放艇白鷗多。霜飛鴻雁有底急，月明烏鵲奈愁何。女兒浦口渺何處，且向女郎臺下過。
次韵和成道人山中即事二首  其一 洪芻 
香城高絕剩春寒，桃李青青一破顔。俗子車塵隨水遠，野僧心事與雲閑。花從風雨飄零去，寺在烟霄縹緲間。往日尋源到幽處，至今猶復夢潺潺。
次韵和成道人山中即事二首  其二 洪芻 
沙白澄江江上山，带青百里染層巒。欲尋邱壑何當往，擬掛塵冠不復彈。邂逅三春還徑去，軒渠一笑有餘歡。郢人妙質應猶在，政爾揮斤斲鼻端。
同蘇伯固遊東山寺 洪芻 
五里來尋祇樹園，寒蟬嘒嘒葉紛紛。田間壞衲僧收稻，天外奇峰山作雲。半榻華胥聊共寄，一盂香積許同分。迎人返照不無意，送客殘鐘猶自聞。
遊東禪寺  其一 洪芻 
聞說巖隈閟寶坊，後車無客自徜徉。人如冬日熏肌暖，句與官梅觸鼻香。隨蝶未容尋枕上，觀魚且喜得濠梁。夢魂飛過水東去，落日寒山一带長。
遊東禪寺  其二 洪芻 
野迥亭高眼倍明，悠悠芳草古今情。酒兼賢聖醒還醉，風有雌雄雨復晴。嫩綠連天誰與染，殘紅擲地自無聲。岡回溪轉藏巖寺，歸路蕭蕭聽馬鳴。
又陪陳使君遊東禪寺  其一 洪芻 
暉暉麗日旆悠悠，千騎班春古寺幽。篆破高青知野火，點殘橫綠掠沙鷗。微行曲折如羊坂，亂石崢嶸似虎丘。暮靄餘霞趣歸興，溪魚林鳥自遲留。
又陪陳使君遊東禪寺  其二 洪芻 
城裏芳菲盡破除，更携賓從出東郛。桃憑苦雨收紅糝，李借風光耀雪珠。碧水橫隄春澹沲，石門弭蓋步踟躕。細看名字蒼崖畔，點檢而今半在無。
雪 洪芻 
越犬舊聞冬吠雪，閩天今見雪中梅。朔風掃蕩宿霾盡，苦霧驅除霽色開。情共酒盃渾欲淺，心隨爐炭欲成灰。我來正落黄茅後，茅未黄時儻得回。
何君挽詞 洪芻 
萬里空悲赤壁秋，九原遽有白楊愁。鳳毛並作人間瑞，玉潤俱從地下游。已躍龍津隨化劍，難憑夜壑覓藏舟。遥知會葬車千兩，苦雨蕭蕭迸淚流。
宴城上亭呈閱道 洪芻 
山圍水遶思悠哉，蹔向登臨勝處來。密坐已霑神女雨，歸軒更借阿香雷。笙歌入耳眉還舞，鄉縣牽情首重回。敏捷隨時豈無興，君賢揚子我慚枚。
晚宴南禪寺呈使君疊前韵 洪芻 
隔年蹔到鶑將老，此日重陪燕始來。雲傍熊軒飛好雨，山移鼉鼓作輕雷。踏青女伴春衫濕，浮白賓筵舞袖回。可是玄暉方在郡，尊前能賦愧鄒枚。
七夕前二夕同二僧追凉寺門 洪芻 
高樓傑閣對岧嶢，滴露流螢夜寂寥。剝啄叩門知有興，從容拂榻慰無聊。殿藏北斗惟看柄，松礙南山不見椒。乘月儻能同步履，杖藜逐我莫辭遥。
同師川商老追凉徐賢亭 洪芻 
抖擻三年異域塵，還將衰鬢照湖淪。田田亂葉如迎客，潑潑跳魚似畏人。機事已忘來白鳥，雄風蹔起在青蘋。九原埋玉雖千載，追想高懷迹未陳。
送師川還龍舒 洪芻 
灊嶽西山各滯留，江頭相遇話神州。送君歸去還爲客，破涕成歡轉復愁。明日東湖人已散，朝雲南浦水空流。郎官好在能乘興，準擬歸驄踏素秋。
送李仲特 洪芻 
賓客願見韓荆州，部曲猶思郭細侯。可是孔鸞垂塌翼，行看騏驥踏長楸。謝公已蠟登山屐，范蠡難維泛海舟。當復睽離還惜別，山中猶得從公遊。
冬日遊宣巖 洪芻 
殺雞爲黍見交情，步屨扶藜向此行。剖竹取泉來滴瀝，疏巖剔藪到崢嶸。一綸涵碧磻溪釣，千穗垂黄谷口耕。白水青山應笑我，抗塵走俗媿平生。
次友遊宣巖韵 洪芻 
攀躋來借一枝筇，幽討深行極半峰。路側似逢居士屩，歲寒空老大夫松。林間突兀森蹲虎，門外坡陀偃卧龍。引水作簾真酷似，涓涓初不異秋冬。
謝楊崇送酒并口味 洪芻 
剝啄扣門驚晝夢，逕知酒客寄新詩。官醅濃潑鴨頭綠，雕俎香蒸牛尾狸。黄雀披綿爲誰好，青州從事與君期。真成爛醉頹然卧，兔走烏飛了不知。
再用前韵答李商老 洪芻 
江南暮春鶑亂飛，平章風物憶丘遲。蒼苔寂歷荒三徑，綠樹扶疏又一時。漢陰丈人少機事，草堂先生能寄詩。交親咫尺不相見，汗漫九垓那可期。
新樓 洪芻 
聞說新樓冠舊名，國人縱觀一城傾。層甍迥出晴空外，美景還將樂事并。潭底魚龍驚倒影，梁間燕雀賀前楹。他年秋夜堪乘興，小坐匡床待月生。
次元禮題余詩卷後韵 洪芻 
異域三秋百感生，愁腸一日九回縈。每聽足音聊粲笑，蹔教覓句解憂酲。從來魯衛如兄弟，頗覺何劉謾舅甥。勝處欣然真得計，文窮詩瘦祇空名。
次韵徐師川喜余來還之作 洪芻 
謫去蹔經牛斗分，歸來重賦豫章行。鴒原悽斷手足戚，隴水悲傷甥舅情。半世問津今老大，一丘散髮得生平。長卿句法鋒難犯，隠若蒙公萬里城。
次曾元禮韵 洪芻 
卧龍山下阿蘭若，漠漠烟城楚水西。肯共扶筇同散步，來尋負郭慰卑棲。曲肱睡穩門常掩，促膝談深日已低。他日相過如卜晝，南窗就我共羹藜。
席上次張法曹韵 洪芻 
山城臈月盛江梅，底用花奴羯鼓催。密炬暗隨殘漏盡，冰肌巧鬭一枝開。已聞珠貫停檀板，未許葱根近玉盃。多謝主人能卜晝，幽花未落更重來。
寄楊崇索酒 洪芻 
重九遥思楊執戟，菊花滿地漫龍沙。欲作山中醉千日，不送蒲州酒一車。秋至苦吟如促織，書成滿紙似昏鴉。蜀江儻有南來鯉，莫寄盧仝七椀茶。
宿翠巖寺呈馬彥若徐師川 洪芻 
不到翠巖如許久，朅來聊復破春愁。已聞高士徐孺子，更約平生馬少游。夢裏鐘聲驚客枕，靜中玉子落紋楸。非關風雨留連我，要作山間十日留。
萬松亭用蘇黄舊韵 洪芻 
夾道蒼官似異時，峨峨冠劍想秦儀。雲垂車蓋尋前路，風作濤聲入舊枝。故作虬龍驚俗眼，不妨霜雪弄妍姿。難追急景遼天鶴，無復當年校尉詩。
聞東湖上荷花盛開畏觸熱未得往 洪芻 
五賢祠下古城隅，一昔來遊儼畫圖。傳道荷花映荷葉，只今東湖連北湖。想見波間浮屬玉，誰撐艇子入菰蒲。欲將鼻觀偷香去，火傘炎官不貸吾。
示子 洪芻 
太學何蕃久不歸，十年甘旨誤庭闈。休辭客路三千遠，須念人生七十稀。腰下雖無蘇子印，篋中幸有老萊衣。歸期定約春前後，免使高堂賦式微。
還張閱道文編 洪芻 
只今天下張公子，邂逅論文得琢磨。顧我筆端無綺麗，愛君胸次粲星羅。囁嚅元白何勞壓，卓犖曹劉不啻過。魚目碔砆空自愧，敢將光價敵隋和。
題雲居寺詩 洪芻 
雙澗遠輸功德水，四山深閟法王家。曲肱聊寄吉祥卧，緩带來嘗安樂茶。亦有同行木上座，初無引路鹿銜花。孤峰頂上却歸去，回首冥冥雲霧遮。
寄贈王允歎 洪芻 
楚俗禨祥古所尤，迎神簫鼓沸香湫。真成娶婦諛河伯，亦有韓生笑沐猴。毀校可無東里子，斬巫誰是左黄州。詎知恤緯非嫠事，白屋何妨肉食謀。
潘子真用慳字韵勸香城人葺陳陶書堂因和之  其一 洪芻 
一宿層城飯香積，六年清鏡改朱顔。陳陶仙去書堂壞，羅幙塵生春晝閑。每向山頭望城裏，直疑天上非人間。可能分我尋常地，抹月批風想不慳。
潘子真用慳字韵勸香城人葺陳陶書堂因和之  其二 洪芻 
泠泠野水翛翛寺，矗矗高峰疊疊巒。閑伴禽魚宜石友，靜聞山水奏清彈。難招靈觀追陳跡，好在湯休接古歡。開士未應文士後，病夫端欲避三端。
呈潘延之丈 洪芻 
黑頭異日掛冠歸，親植杉松見百圍。閑過一生從古少，兼全五福似公稀。手抄萬卷筆猶健，身倚孤筇行若飛。寄語輕鷗莫驚顧，南州高士已忘機。
呈彥章 洪芻 
塞翁失馬吾何有，濠上觀魚每自慚。探袖空漫禰衡刺，叩門徑就阿戎談。但思濁酒同元亮，底用清談學仲堪。回首世間皆苦累，蟻封蝸角戰方酣。
次韵和南山即事呈使君 洪芻 
鳥啼花落奈春何，謾道春光特地多。不見餳簫寒食後，暫陪觴詠惠風和。竹衫爭醉豐年日，瓦鼓仍聞載路歌。五馬來嘶莫愁雨，滿堂冠弁共峨峨。
再用前韵呈閱道 洪芻 
抱關擊柝何爲哉，田園將蕪歸去來。雄辯接公如豁霧，清狂誚我作顛雷。朋歡已許膠投漆，光價無容賜望回。欲整羸師聊一戰，知君豈復事鄒枚。
次韵和人詠雙葉蓮 洪芻 
花盡紅銷子結房，並垂荷葉是何祥。風吹嫋嫋能浮蓋，雨打田田更發香。盪槳可無雙舴艋，照波不羨兩鴛鴦。怪來下客詩濤涌，知有騷人爲濫觴。
飲汪彥章池閣見龍掛 洪芻 
避暑追凉許近尋，君家池閣爽煩襟。密雲不雨龍掛尾，落葉辭風蟬噪林。許遠清灣浄如拭，沒多紅芰意能深。圍棋爭道未得去，遮莫城頭西日沉。
次韵閱道見貽 洪芻 
地偏袖舞長沙窄，心遠胸通夢澤寬。遽失比鄰秋屋靜，稍親燈火夜窗寒。乘雲妙在思黄鶴，寫韵遥知有彩鸞。四海弟兄傾意氣，鴻妻萊婦有餘歡。
贈張道聖 洪芻 
曲江忠藎藹前修，晚歲差池恨未休。鼻祖聲名高嶺海，耳孫詩禮尚風流。眼中韶石還家夢，客裏西山脫葉秋。示我開元餘翰墨，懷賢撫事却成愁。
同師川至李氏涵虛閣 洪芻 
闌暑追凉得佳處，筍輿乘興入蒿蓬。乍停西嶺三秋雨，得借東湖一曲風。江上帆檣來雉堞，波間荷芰沒鳬翁。後車孺子賢孫在，弔古徘徊返照紅。
人日 洪芻 
偶逢人日强裁詩，身在異鄉多所思。天氣暖如寒食後，桃花酷似暮春時。溪毛入饌光浮筯，雲子新炊滑溜匙。斗酒百錢能得醉，儻尋佳處一伸眉。
悠然齋 洪芻 
可到羲皇上，不離方丈間。初無盈把菊，盡日對南山。
臨川即事  其一 洪芻 
峴臺著色山水，南湖罨畫池塘。欲買浮家泛宅，箇中端坐迷藏。
臨川即事  其二 洪芻 
覓句翻經靈運，臨池學書右軍。誰知麻源三谷，頓有一雙玉人。
臨川即事  其三 洪芻 
廟有魯公遺像，堂餘玉茗高華。零落銀鈎欲折，摩挲螭首興嗟。
次陳使君韵三首  其一 洪芻 
釀雨濃雲鬰不開，絳英素蘂半蒼苔。不因皂蓋班春去，誰喚青衫老吏來。
次陳使君韵三首  其二 洪芻 
循吏三年借寇君，賓筵春事一番新。中山自可銷千日，河朔寧須泥十旬。
次陳使君韵三首  其三 洪芻 
暖日和風似酒醺，提壺鳥語苦淹人。傳聞已有瓜時代，誰與東山管轄春。
道中即事八首  其一 洪芻 
五日塵沙十日泥，杜鵑苦勸不如歸。蹔來還去雲相似，我亦無心出岫飛。
道中即事八首  其二 洪芻 
十年不踏關山道，千里來尋長短亭。烟水照人頭欲白，雲峰見我眼猶青。
道中即事八首  其三 洪芻 
兜羅輸柳幾多綿，獨繭抽絲颺遠天。買斷殘春是榆莢，亂拋無數沈郎錢。
道中即事八首  其四 洪芻 
筍輿沙路裌衣輕，小雨斑斑落又晴。三月盡頭穿嶺去，萬松陰裏踏莎行。
道中即事八首  其五 洪芻 
春風嶺上春風顛，杜鵑花下啼杜鵑。花開花落春事晚，歸歟當及秋風前。
道中即事八首  其六 洪芻 
萬里將雛西北飛，江淮倒景弄差池。雲天空闊稻粱少，却羨鷦鷯巢一枝。
道中即事八首  其七 洪芻 
穿雲高入雙峰寺，投壁難追四祖禪。香積喜逢蒲塞饌，拂床聊寄吉祥眠。
道中即事八首  其八 洪芻 
三月東風池上頭，魚龍漫沒戲仙舟。我來稅駕亦未晚，後乘儻追公子遊。
偶成 洪芻 
翻經靈運推不去，愛酒淵明挽不來。無復種蓮人作社，空餘寫影佛成臺。
戲酒官 洪芻 
吏部甕間應爛醉，淵明籬下祗空盃。徑須道士常持滿，拉取青州從事來。
次韵和張掾新泉三絕句  其一 洪芻 
北山石竇冽寒泉，森木清陰拱外堧。試酌祇園八功德，醍醐灌頂想欣然。
次韵和張掾新泉三絕句  其二 洪芻 
水之美者三危露，邂逅清甘一勺同。兩客携茶煮湯鼎，歸來應御玉川風。
次韵和張掾新泉三絕句  其三 洪芻 
山色何如水色幽，棋聲不亂葉聲愁。斧柯未爛君歸去，白日桑榆不我謀。
從璉長老借書 洪芻 
折軸南來書五車，韋編貝葉映窗紗。老禪不用鑽故紙，借與書生遮眼花。
跋橘帖二首  其一 洪芻 
蘇州句法追彭澤，九日題詩興有餘。可是門生藏橘帖，不勞博物見新書。
跋橘帖二首  其二 洪芻 
右軍一字價連城，斷簡殘章尚典型。坐獲驪珠三十九，絕勝辛苦賺蘭亭。
戲余天申  其一 洪芻 
十年不見君如許，一日相逢我便傾。結綬合爲金馬客，裁詩已至玉谿生。
戲余天申  其二 洪芻 
賈誼洛陽推最少，相如蜀郡更多才。異書且覓金樓子，俊采空歸玉鏡臺。
席上口占和使君韵二首  其一 洪芻 
皂蓋朱轓駐水濱，芳菲雖晚景猶新。何妨綺席三千履，不負陽春十二旬。
席上口占和使君韵二首  其二 洪芻 
鶑歌蝶舞更紅裙，端與東山作主人。竹馬兒童扶杖老，爭隨千騎去行春。
松棚 洪芻 
先人手種一川松，爲棟爲梁似未中。只合茅齋聽驅使，爲公六月喚清風。
或遺揚州芍藥者用元韵二首  其一 洪芻 
似與風光殿後塵，亭亭紅艷遠看人。既能障下嫣然笑，移取雷塘十里春。
或遺揚州芍藥者用元韵二首  其二 洪芻 
可堪春恨似悲秋，把酒驅愁轉益愁。飛盡柳花憐逐客，始知春色到汀洲。
次韵絕句 洪芻 
子猷愛竹真成癖，愛菊淵明懶是真。籬下想通三徑入，林間誰許七賢親。
戲答王雍 洪芻 
臨池端欲寫黄庭，籠贈鵝羣重有情。我亦年來無復殺，不應怪我太憎生。
中秋戲趙公子 洪芻 
南國佳人翠自顰，西山爽氣我相親。只應此夜團團月，偏照寒窗獨宿人。
茶花 洪芻 
萬卉千葩畫不如，芬芳合比白雲腴。應憑巧絕傳神筆，幻出江南沒骨圖。
局中即事用壁間韵  其一 洪芻 
老屋疏窗窈窕深，鋪松縛竹作清陰。數竿風篠天然笑，惟有此君知我心。
局中即事用壁間韵  其二 洪芻 
無人盡日鳥關關，只許清風伴我閑。縱復思歸歸未得，婆娑詩酒破愁顔。
始年四十二首  其一 洪芻 
門換桃符官落拓，酒傳婪尾歲侵尋。朱顔已逐年華改，祇有胸中不動心。
始年四十二首  其二 洪芻 
學詩未後高常侍，獻賦猶先杜拾遺。摘句搜章終底用，求田問舍悔全遲。
曾內相以絕句詩還予詩卷和其韵五首  其一 洪芻 
梅生養性來關市，賈傅隳官弔汨羅。敢過雷門誇布鼓，輒將魚目換隋和。
曾內相以絕句詩還予詩卷和其韵五首  其二 洪芻 
月旦平生精藻鑑，短章七字粲星羅。銀鈎蠆尾爭輝媚，豈減蘭亭敘永和。
曾內相以絕句詩還予詩卷和其韵五首  其三 洪芻 
紫微光燄垂星斗，內相詞華麗蜀羅。願乞金丹換凡骨，坐令文物壓元和。
曾內相以絕句詩還予詩卷和其韵五首  其四 洪芻 
李膺此世龍門坂，得士初非一目羅。牛鐸黄鍾或同調，豈無宮徵配鸞和。
曾內相以絕句詩還予詩卷和其韵五首  其五 洪芻 
世味著人濃似酒，交情向我薄於羅。古今混混東流水，聽取踏歌藍采和。
小桃晚發  其一 洪芻 
深深淺淺小桃枝，苦被蠻風瘴雨欺。莫恨春工開最晚，却應孤艷落還遲。
小桃晚發  其二 洪芻 
東風不識桃花面，惆悵多愁足病身。青帝也應憐逐客，小窗故剩一枝春。
戲贈僧庵二首  其一 洪芻 
海棠紅映梨花白，拄杖芒鞋遶屋簷。深樹提壺空好語，無人沽酒送陶潜。
戲贈僧庵二首  其二 洪芻 
風枝雨葉春無頼，石徑芳茨晝不開。綠竹笋高人未覺，紫荆花謝我重來。
擬峴臺 洪芻 
崇臺面空闊，遠眺真高明。一水來朝宗，灣環抱荒城。連山頗偃蹇，却略倚翠屏。緬懷青溪上，興與峴山併。客從豫章來，及此春服成。公子有好懷，良人及茲登。初筵挹溪光，中觴聞雨聲。翠幄列茂樹，金沙漲回汀。鷗鳥舞不下，漁舟縱復橫。尚恨夜氣斂，不見白月生。信美非吾土，少留空復情。
石耳峰 洪芻 
朝踏紅塵暮宿雲，往來車馬漫紛紛。猴溪橋下潺湲水，惟有峰頭石耳聞。
芍藥 洪芻 
蠶老桑柔戴勝鳴，翻階芍藥占春榮。牽風孫壽愁眉破，带雨驪姬淚眼橫。
荔枝 洪芻 
仙果移從海上山，露華供夜鶴分丹。光射腰金陵寶印，影回殿砌拂猗蘭。硃砂芒刺羞紅顆，龍目團圓避赤丸。
異蠶吐絲成段 洪芻 
公子青衫得意朝，閨門異事喜成謠。星河牛女支機石，泉室鮫人暗織綃。園客憑虛誇獨繭，冰蠶志怪豈同條。細看霞綺驚羣眼，詎減雲裳下九霄。
蝦蟆 洪芻 
動物類含血，蝦蟆獨無之。雙目但瞠也，一腹亦皤其。龍變或托體，魚腹睹幽姿。罕見三足蟾，詎減六眸龜。向來奏贋瑞，背負輪囷芝。坐謾皆下吏，膠車等兒嬉。雖蒙黄金擲，荆卿空爾爲。或以白玉琢，形模妙工倕。咄爾百醜質，詎辱五鼎脂。浪號土底犧，雄誇水中雞。何足汙帝箸，但可充蛇饑。作意一池鳴，和我五字詩。
上墨工 洪芻 
子墨客卿妙一世，懷玉山中五大夫。峨眉老仙與推轂，谷量牛馬斗量珠。
田家謠 洪芻 
鳩婦勃谿農荷鋤，身披襏襫頭茅蒲。雨不破塊田坼圖，稊稗青青佳穀枯。大婦碓舂頭鬢疏，小婦拾穗行餉姑。四時作苦無袴襦，門前叫嗔官索租。
闕題二首  其一 洪芻 
槐下棗花纂纂，麥秋葚子離離。不沽十千美酒，難消三百枯棋。
闕題二首  其二 洪芻 
兩部池蛙當妓，千山飛鳥催沽。引睡直須黄妳，曲肱正要青奴。
金陵作 洪芻 
沙觜彎環轉柁牙，一衣带水遶城斜。飛廉解使馮夷怒，渡口風吹蕎麥花。
高宗皇帝挽詞  其一 洪芻 
寶歷中興業，於今六十年。洗光暘谷日，鍊補女媧天。大業超東漢，皇恩暢北燕。聖謨誰可頌，會有筆如椽。
高宗皇帝挽詞  其二 洪芻 
往在艱難際，乾坤震擾中。京華原有主，趙魏翦爲戎。整頓須神武，扶持立雋功。配天還祀夏，真與少康同。
高宗皇帝挽詞  其三 洪芻 
紫塞連沙漠，天親墮杳冥。竟能襄水祏，復見養慈寧。孝道光千古，精神格上靈。典謨垂不盡，赫赫照丹青。
高宗皇帝挽詞  其四 洪芻 
盛德如何說，由來只是仁。推心無爾界，摩手爲吾民。廣大天同道，高明聖與鄰。欲知恩普處，海岳但微塵。
高宗皇帝挽詞  其五 洪芻 
禍轉妖氛滅，天催五鼎烹。只知江飲馬，豈料觀封鯨。士感親征詔，神扶義戰兵。干戈俄載戢，遺恨不收京。
高宗皇帝挽詞  其六 洪芻 
翼善能傳聖，巍巍又見堯。纔逾知命歲，已禪拱辰朝。玉冊三加峻，瓊宮十閏超。大章傳懿鑠，稽古耀宗祧。
高宗皇帝挽詞  其七 洪芻 
聖學由天縱，煌煌翰墨場。臣中羞瓘靖，戶外立鍾王。飛動鸞窺藻，昭回斗避芒。煥文瞻仰處，傑閣在西廂。
高宗皇帝挽詞  其八 洪芻 
北內神靈地，期期億萬年。巖廊明聖日，宇宙戴堯天。樂事湖山在，英徽雅頌傳。那知開玉鎖，不戀地行仙。
高宗皇帝挽詞  其九 洪芻 
鶴馭臨丹極，龍髯墮玉宸。爐烟猶泛夜，宮蕊已迷春。夢斷無尋處，神遊不見人。傷心天壤內，血淚染車塵。
高宗皇帝挽詞  其一○ 洪芻 
仙仗葳蕤去，行行浙水東。稽山元禹穴，吳岫見堯宮。帳殿凄寒露，笳城起暝風。霓旌不可望，應在彩毫中。
廬山紫霄峰有禹刻石室 洪芻  庐山
塊視落星石，杯觀彭蠡湖。荒哉秦漢君，抗旌上崎嶇。永懷太史公，九江觀禹摹。
學韓退之體賦蝦蟆一篇 洪芻 
吾廬逼沮洳，蛙蛤宗生之。委委見蝌蚪，閣閣已在茲。夜聲一何喧，達旦乃寖微。月令紀螻蟈，語默亦有時。豈伊不平鳴，沓沓竟何爲。那復當鼓吹，安能問官私。吾聞崑崙下，厥大數十圍。蟾蜍窟望舒，色勝金褭蹄。癡騃反食月，吞吐誰能知。坎井我自足，跳梁而持頤。鼈笑色無慍，鶉化理莫推。疥體不自惜，或以調鹽醯。柳州味南烹，下筯甘若飴。在昔薦宗廟，乃與羔兔齊。擅減幾被坐，巨細不可遺。莫以腥臊棄，終將瑚璉期。
藏之和予蝦蟆短調再作之因以策事 洪芻 
蝦蟆何爲者，痱磊盎於背。人言懷土蟲，棄去俄復在。昔有係青繒，酉陽志其怪。嘗觀三物圖，副以蝍蛆带。相持莫先動，含毒相屠膾。端欲兄龜龍，未肯弟孔翠。俳語解人頤，子陽妄尊大。慎勿離窟穴，旁午元五輩。東行犯日忌，束縛非其罪。倘有切玉刀，甘心脂鼎鼐。平生不下筯，實憚背脊疥。何必食馬肝，前修有明戒。願君勿嘲誚，微命其可貸。
雪 洪芻  庐山
撩人縢六索題詩，頼有支郎爲解圍。永夜祇宜燋兔好，彤雲不見織烏飛。少林未許齊腰立，青女無端接手歸。想得廬山幽絕處，洒林壓竹更增輝。
田家謠 洪芻  忧国忧民 讽刺
父耕原上田，子斸山下荒。六月一禾生，官家一開倉。
登文殊臺 洪芻 
壯哉文殊臺，俯瞰落星灣。雙劍倚天外，一柱切雲端。未窮黄石巖，但逢赤眼禪。
泊女兒浦 洪芻 
大孤山下兩牛鳴，女兒浦口一葦橫。已隔雲烟五老面，猶夢雷霆三峽聲。
青原臺 洪芻 
高臺梯空上雲烟，宴坐城郭窺山川。鳬汀鶴渚江在前，青原入望山蒼然，驀波輕泛一葉船。
詠河豚西施乳 洪芻 
蔞蒿短短狄芽肥，正是河豚欲上時。甘美遠勝西子乳，吳王當日未曾知。
句  其一 洪芻 
眼中人物東西盡，肺病京華故倦遊。
句  其二 洪芻 
鹿場兔徑白晝靜，稻壟松竹青嶂深。
句  其三 洪芻 
關山不隔還鄉夢，風月猶隨過海身。
句  其四 洪芻 
何如喚取陸鴻漸，石鼎風爐來試茶。
句  其五 洪芻 
誰折可憐花，置我經行處。
句  其六 洪芻 
但使添丁長，終興謝客家。
句  其七 洪芻 
爰有福地直斗牛，厥名閤皁形色收。
句  其八 洪芻 
清都瓊葉霏霏下，凈界空花種種開。
句  其九 洪芻 
偏隨江月橫陳夜，未放官梅獨自春。
句  其一○ 洪芻 
霜後木奴香噀手，秋來雲子滑流匙。
句  其一一 洪芻 
題詩未有隨州句，敢喚阮郎爲老兵。
句  其一二 洪芻 
龍沙依舊抱城流。
句  其一三 洪芻  庐山
廬山排闥參差見，湓水縈城屈曲來。
句  其一四 洪芻 
晉代衣冠復誰在，虎溪長有白蓮風。
句  其一五 洪芻 
摩挲道傍醉石，定是天邊酒星。
句  其一六 洪芻 
秀水一篙通。
句  其一七 洪芻 
花辭好樹猶啼雨，竹喜嘉賓亦嘆風。
句  其一八 洪芻 
深秋轉覺山形瘦，新雨能添水面肥。
梧州 蕭磐 
吟拾江邊金翠羽，醉騎海上玉麟腰。清談試茗遊冰井，至樂觀魚坐鑑橋。
冰井 蕭磐 
冰井曷無水，爲與火山對。真宰福梧人，命名適相配。炎炎火之性，所至能爲害。冰焉壓其氣，轉否還高泰。祥光每發時，州人同福賚。乃至井若冰，其義故有在。我來酌冰井，其美同沆瀣。初疑蓬島脈，又雅林泉派。井竇倘依然，古基盡亡昧。半爲土烟沒，半爲石缺壞。于時初下車，未暇整頹潰。州城百舍敝，締創豈容怠。舊者爲之新，露者爲之蓋。卑污易以高，狹小易以大。於公無所侵，於私無所貸。一誠與規畫，黽勉及三載。始來想井基，指示經數輩。引繩取其直，立標正其界。開鑿三尺餘，適與古基會。西偏甃堅完，界不差井怪。三隅彷彿見，磚師且徐綴。此井信有神，州人亦嗟怪。井前爲開池，引水成溝澮。所防三伏天，飲者成羣隊。井名未磨滅，自我發沉晦。□□□□□，所慮規模隘。塹崖基坎穴，伐木除荒穢。裝點自天成，可爲州勝概。碧塘寺之腹，青山寺之背。環翠既控引，泉水亦襟带。三寶雜裝嚴，七寶舊豪邁。對面瞻神霄，出門遠闤闠。登臨益增價，顧盼無凡態。往往市人來，如在瓊壺內。往往士人來，如出塵籠外。我常引客至，五馬隨雙旆。暫脫簿領巾，忽然無障礙。怡神八極遠，濯體清風快。臨池似山澗，酩酊常所戒。屢作謝公遊，敢望蒼生待。雖無異政績，薄有循良最。寄語此冰泉，爲我留遺愛。
黄華姑巖 黄符 
鐵色陰崖積石屯，玉顔窈窕鎮崑崙。上池降液行靈響，左角承雲出曉暾。手抉風雷穿月窟，坐當星斗直天門。昔人政有懷仙地，爲挹清泉注一尊。
句 蔡居厚 
先生萬古有何用，博士三年冗不治。
聞伯育承事結綵舟作樂遊東湖戲寄四韵 林迪 
湖波測測浸殘春，東郭開筵迥不群。聞結綵舟撐碧落，更携簫鼓度青雲。自憐玉海終無敵，却憶瓊漿意未分。珠履難陪空悵望，且憑詩句張吾軍。
次前韵 林迪 
東陳君義欲傳聞，雕鶚鸞凰果逸群。青竹題詩才倚馬，畫船槌鼓氣凌雲。賞心自向明時得，樂事應容下客分。敵飲會須翻玉海，背河决勝看齊軍。
東湖  其一 林迪 
門巷深深過客稀，杖藜閑坐釣魚磯。醉來一枕華胥夢，肯校人間是與非。
東湖  其二 林迪 
崎嶇世路苦風波，物外逍遥得趣多。門掩夕陽新睡覺，數聲時度采菱歌。
東湖  其三 林迪 
林梢乍過黄梅雨，湖面閑來白晝風。六月遊人不知暑，恍驚身在水晶宮。
東湖  其四 林迪 
一曲清歌酒一觴，幅巾林下興何長。沙鷗似覺忘機久，時引新雛過短牆。
東湖  其五 林迪 
高下人家繞郡城，隔湖遥認笑談聲。黄庭閱罷無餘事，却倚朱欄看月生。
東湖  其六 林迪 
採蓮遊女愜輕衣，爭弄蘭舟一葉飛。過盡綠荷人不見，夜深時带月明歸。
東湖  其七 林迪 
詩壇棋戰兩無雙，分得壺中日月長。只恐明時搜隠逸，不容高蹈老滄浪。
又題阮希聖東湖十絕  其一 林迪 
群山高下浸湖溽，暝靄朝霞物物新。驛道更穿東北去，青銅影裏看行人。
又題阮希聖東湖十絕  其二 林迪 
東湖水似鑑湖明，紅白蓮花自在生。祇有香風吹客坐，更無煩暑到簷楹。
又題阮希聖東湖十絕  其三 林迪 
軒窗特地向湖開，要客登臨共一杯。白鳥探魚常不去，清風吹水等閑來。
又題阮希聖東湖十絕  其四 林迪 
一軒正在碧湖傍，蓮子枯時荇菜香。最愛夜深鷗鷺散，釣船明月似瀟湘。
又題阮希聖東湖十絕  其五 林迪 
門外青山几案橫，卷簾幽坐少逢迎。一鈎香餌看魚上，萬頃金波待月生。
又題阮希聖東湖十絕  其六 林迪 
一湖綠水當窗靜，百里青山卷箔開。只恐夕陽催客去，不妨幽鳥趁人來。
又題阮希聖東湖十絕  其七 林迪 
一炷沉烟一案書，憐君重葺紫雲居。溪山朝暮能新美，世事塵緣併掃除。
又題阮希聖東湖十絕  其八 林迪 
鋤去蒿萊地勢平，開軒瀟洒瞰東城。湖山變盡朝昏景，只欠青猿一兩聲。
又題阮希聖東湖十絕  其九 林迪 
誰知城郭有山林，選勝營居遣壯心。一片遠烟添暮色，數聲歸鳥變春音。
又題阮希聖東湖十絕  其一○ 林迪 
仙亭射的鬭崔嵬，紫翠飄飄落酒杯。更待春陰須一往，要看雷雨過湖來。
句  其一 林迪 
爲種不同攢核李，過牆便作小陳紫。
句  其二 林迪 
寂寂峰巒千古意，溶溶花木一家春。
和（于巽）祗謁真祠詩 何賁 
清晨雪霽出東城，躬款靈祠致克誠。百品果蔬供薦獻，萬人簫鼓賀昇平。暉暉曉日明臺殿，獵獵霜風滿旆旌。碧瓦脩廊盡宏麗，亦從民欲落新成。
題劉資仁韓幹飲馬圖 趙暘 
韓幹所畫天閑圖，縣官日給三品芻。不嘶不鳴肥如鳬，時時步作康莊衢。飲之曲江戲短蕪，沙軟風輕樂于于。豈知渥洼真龍駒，垂頭戢耳困鹽車。圉人太僕反歔歈，瘦骨硉矹甘爲駑。不須驤首顧長途，局促驥足何時無。
奉和姚仲美臘梅 趙暘 
陽和都未見芳菲，初喜寒苞發故枝。絕色夐無朱粉態，真香寧許燕鶑知。凝愁金谷登樓日，斂黛溫泉賜浴時。寫作新聲傳玉笛，誰人持向月中吹。
句 趙暘 
至尊仄席思耆舊。
芝山梅仙洞 劉綰 
傳聞梅子真，入山歌采芝。蟬蛻升紫霧，靈蹤使人思。驂鸞不復返，蔓草空離披。高風自百世，非假神仙師。人生不朽業，大節在無虧。服食求沖舉，虛無恐難期。
寒食 陳元老 
至後百五日，春光無火晨。金鈿沽酒妾，羅襪弄毬人。鶑語如留意，花枝不賣貧。東園舊桃李，紅白盡成塵。
登科 陳元老 
引領羣仙上紫微，雲間相逐步相隨。桃花直透三層浪，桂子高攀第一枝。閬苑更無前驟馬，杏園都是後題詩。男兒顯達當如此，滿袖馨香天下知。
道士 陳元老 
頭戴鹿胎皮，身披鶴氅衣。月寒丹井立，霜白醮壇歸。
徐真君祠堂東西二室次許將韵 陳暘 
六題曾徹九重門，暫阻堯階奏萬言。今日又蒙師許我，漢廷當沛異常恩。
趙真君巖 陳暘 
巖頂風雲常不散，洞門日日吐烟霞。濟時偏解爲霖雨，信是神仙第一家。
南臺沙合亭 陳暘 
閩州勝概是南臺，沙合相傳有自來。一道三橋橫渡處，分明平步揖天台。
缺題 陳暘 
行藝當年帝所聞，聲名久矣動簪紳。文場秉筆淵源厚，詩席談經業履醇。白髮忽驚蒿里暮，青衫難問箬溪春。兩京模範垂芳遠，多少生徒淚滿巾。
句  其一 陳暘 
地噴飛泉成雨露，根盤喬木列旌麾。
句  其二 陳暘 
南臺沙合半成洲，千尺虹橋橄欖舟。
題靈巖寺 蔡安持 
四絕之中劇最先，山圍宮殿鎖雲烟。當年鶴馭歸何處，世上猶傳錫杖泉。
靈巖 蔡安持  泰山
岱宗分秀萃靈巖，殿閣崢嶸疊嶂間。師感青蛇尋勝地，泉因白鶴貢禪關。松梯十里藏歸路，僧梵千聲響夜山。暫脫塵纓聊息駕，未容心逐片雲閒。
和洪朋 饒次守 
當時爲舉首，滿意望龍飛。而今已報罷，且歸。
八百石洞 胡僧孺 
八百遺蹤石室存，神仙杳邈事難論。雲浮絕頂人常見，龍起深潭晝亦昏。信有林泉閒日月，好將名利付乾坤。他年棲隠山疇下，咫尺烟蘿再可捫。
和邑宰韵 江贄 
一室蕭然傍水灣，自知窮達不相關。釣魚溪遶黄沙路，種粟原通白馬山。有命幸逢天子詔，無才休望嗇夫輪。佳篇勸奬非吾事，已許巢由厠有班。
植竹吏隠堂後因題  其一 許安仁 
斸破中庭一畝苔，主人髮白手親栽。即今誰識清真節，須向三冬雪後來。
植竹吏隠堂後因題  其二 許安仁 
珍重勞君慰遠遊，繁聲疏影一堂秋。主人看即官期滿，分付風烟與子猷。
和御製宮詞 許安仁 
輕寒慘慘透衾羅，玉箭銅壺漏水多。常是未明供御服，夢回頻問夜如何。
夢中作 許安仁 
山色濃如滴，湖光平如席。風月不相識，相逢便相得。
題善山院 許安仁 
瓦爐柏子裊殘烟，午夢醒時一暢然。不悟功名負終老，荒山饑走又三年。
和郡守劉巨濟重開石門洞 朱筠 
謝公箕潁流，特擬耽幽棲。蠟屐得洞天，雙鶴頫清溪。擬追玄圃遊，對此爲階基。披榛剪蘿蔦，宿霧暝欲迷。方當誇高標，焉能分徑蹊。鬼物諒奪氣，幽禽亦驚啼。卓哉曠世懷，心與境不携。俯視囂塵中，榮枯猶稗夷。孰知東海偏，秦鞭預排驅。付與破荒手，從此凌丹梯。
答琅琊問無位真人偈 俞道婆 
有一無位人，六臂三頭努力嗔。一擘華山分兩路，萬年流水不知春。
馬祖不安因緣頌 俞道婆 
日面月面，虛空閃電。雖然截斷天下衲僧舌頭，分明祇道得一半。
婆子偷趙州筍因緣頌 俞道婆 
虎穴魔宮到者稀，老婆失脚又懷疑。趙州喫掌無人會，直至如今成是非。
句 呂大有 
范雎才拊穰侯背，蔡澤聞之又入秦。
世尊指天地 釋守卓 
周行七步便稱尊，家醜那堪放出門。祇向母胎度人畢，也須一棒一條痕。
外道問佛 釋守卓 
外道麤心慣嶮夷，老胡鞭影露針錐。行人拾得東門兔，誰管韓獹精力疲。
維摩不二 釋守卓 
洞門常啟客來稀，碧草叢邊野蕨肥。可笑流年空老大，慚無一德報恩知。
珊瑚枝枝撐著月 釋守卓 
僊重三千不可圖，從教千古强名模。長因塞北烟塵息，記得江南啼鷓鴣。
汝是慧超 釋守卓 
問佛如何答慧超，秤鎚雖定價相饒。雲中不睹雙鵰落，箭過新羅十萬遥。
不許夜行投明須到 釋守卓 
虛空産生鐵牛兒，頭角分明也太奇。踏破澄潭深處月，夜闌牽向雪中歸。
國師三喚侍者 釋守卓 
喚處分明應處親，不知誰是負恩人。東家漏洩西家事，却使傍觀笑轉新。
恁麽也不得 釋守卓 
凜凜清風八面吹，雄雄獨跨鐵牛兒。爲公剔起金剛眼，拶破髑髏應自知。
風幡誰動 釋守卓 
夢遊華頂過丹丘，躡盡寒雲倚石樓。貪看瀑泉瀉崖壁，豈知身在碧江頭。
目前無法意在目前 釋守卓 
九轉靈丹難却易，一鎚便當易還難。相逢話盡壺中事，重把仙書子細看。
昨日栽茄子 釋守卓 
钁子頭邊得意時，開花著子不愁伊。幾多不善根株者，祇見枝頭又長枝。
趙州勘婆 釋守卓 
勘破誰知老趙州，玉鞭鞭起卧金牛。臺山今古行人口，笑飲清風味轉幽。
智門蓮花 釋守卓 
蓮花荷葉的須分，無限清香付與君。彈指若知霄漢路，便能平地起烟雲。
寒時寒殺闍黎 釋守卓 
偏中有正正中偏，流落人間百萬年。幾度欲歸歸不得，門前依舊草芊芊。
道吾生也不道 釋守卓 
木人把板雲中唱，石女穿靴水上行。生死死生休更問，從來日午打三更。
投子下繩床立 釋守卓 
愛向江邊弄釣絲，碧潭深處有嘉魚。鈎頭不是無香餌，箇底如何釣得渠。
蝦蟆頭上戴青苔 釋守卓 
蝦蟆頭上戴青苔，繡出鴛鴦孰辨猜。幾許離人消息斷，一聲鴻雁送愁來。
長沙令人問三聖南泉遷化向什麽處去 釋守卓 
探花蝴蝶舞三臺，啄木掉頭鳴訝鼓。處處相逢岑大蟲，元來便是玄沙虎。
巖頭甘贄家過夏因緣二頌  其一 釋守卓 
一回喫水一回噎，百鍊精金要人別。門前誰解倒剎竿，甕裏何曾失却鼈。
巖頭甘贄家過夏因緣二頌  其二 釋守卓 
針頭扎去幾人知，婦兒女子莫猜疑。聖凡命脈果何在，向此須明上上機。
世尊拈花迦葉微笑 釋守卓 
世尊拈花，迦葉微笑。不落宮商，是何曲調。古洞風清，寒潭月皎。報公知，須曉了，融峰最好音聲鳥。
日面佛月面佛 釋守卓 
日面佛，月面佛，大海波翻，須彌突兀。磕破腦門，額頭汗出。明眼衲僧未辨明，擡頭好看沖天鶻。
德山棒臨濟喝 釋守卓 
德山棒，臨濟喝。銅金剛，鐵菩薩。轟雷發處，有耳皆聾。撒星來時，無眼不瞎，瞎與公重指曹溪月。
三聖到德山即展坐具 釋守卓 
呼爲雲，吸爲雨，襲襲清風動寰宇。笑哭不是等閑聲，路見不平應有主。要斬不平人，不與平人語。而今何處見蹤由，剔起眉毛看鷂子。
定上座橋上立有座主問如何是禪河深處須窮底 釋守卓 
辨金要識鍮，覓髓須打骨。平地激風波，禪河沒窠窟。黨理亦黨親，成家又成國。拗拗墝墝，突突兀兀。無限傍人，眼睛凸出。
睦州擔板 釋守卓 
腦後與一錐，頭頭墮坑坎。直饒喚不迴，也是虛擔板。休擔板，透過睦州關，乾坤一隻眼。
雲門俱子 釋守卓 
俱，俱，本祖丕圖。淳風一振，處處歡呼。百草頭上，薦獻還殊。七佛之師親識面，元來祇是古文殊。
曹山向火因緣日照寒潭明更明 釋守卓 
日照寒潭明更明，寥寥虎嘯清風生。寰中閫外應須辨，白玉盤盛鐵眼睛。曹山老，曹山老，正去偏來沒處討。
三界唯心萬法唯識 釋守卓 
三界唯心，海嶽銷沈。萬法唯識，青黄曲直。天上人間，迺規迺則。眼耳即真，見聞俱惑。孰爲言宣，詎假玄默。混爾圓常，分爾百億。迷悟不來，塵毛匪忒。
雲門餬餠 釋守卓 
左眼半斤，右眼八兩。不問親疏，有功者賞。
乾峰十方薄伽梵 釋守卓 
須彌頭倒卓，碧海起清風。東弗已摇落，西瞿花正紅。
即心即佛 釋守卓 
風勁葉頻落，山高日易沈。坐中人不見，窗外白雲深。
僧問四料揀因而頌之  其一 釋守卓 
奪人不奪境，山河光炯炯。若謂露全身，重添眼中眚。
僧問四料揀因而頌之  其二 釋守卓 
奪境不奪人，虛空問四鄰。從來無眹兆，何事起埃塵。
僧問四料揀因而頌之  其三 釋守卓 
人境兩俱奪，倒轉舌頭說。四句若爲分，曇花生枯枿。
僧問四料揀因而頌之  其四 釋守卓 
人境俱不奪，東西任該抹。七九六十三，相逢阿喇喇。
總頌 釋守卓 
人境奪不奪，千手未拈掇。捧出黄金盤，贈君貯明月。
答問頌五首  其一 釋守卓 
有賓有主，父子規程。子無線索，妙辨縱橫。
答問頌五首  其二 釋守卓 
一棒一條痕，蒺蔾好自吞。仙陀還蹉過，贏得瞎馿存。
答問頌五首  其三 釋守卓 
東山水上行，枯骨壯韓情。藤林荒已久，三句若爲明。
答問頌五首  其四 釋守卓 
烏鷄頭带雪，偏正沒安排。明月堂前意，悠悠莫亂猜。
答問頌五首  其五 釋守卓 
問取修山主，淺淺實甚深。若謂唯心現，玄艘已陸沉。
宗門一句 釋守卓 
宗門一句，明明獨露。孰辨端倪，胡爲指注。指注不真，鏡像空塵。空塵何立，鏡像誰入。當機則應，頭頭非剩。觸處俱宣，句句通玄。門門賓主，互正互偏。含容透脫，千江一月。無在不在，誰憎誰愛。煥爾既明，森然不礙。不礙既明，金剛眼睛。窮幽測顯，神妙體靈。妙靈不住，無生不生。是宜超越，所以縱橫。
迷悟何從 釋守卓 
恰恰今人用，明明古佛心。寒雲歸碧嶂，幽鳥下青林。
白珪無玷 釋守卓 
雲生不翳空，日上難逃影。相逢一笑中，何須重反省。
答客問 釋守卓 
從來住處無人識，今日勞公扣指南。是眼不應還見眼，從教佛祖競來參。
示辨實 釋守卓 
一酬一問分賓主，端的如何辨正邪。卓爾未能超本際，茫茫難透眼前花。
會同風 釋守卓 
君子南北我東西，瞥爾惺惺忽爾迷。一笑一狂誰會得，白雲深處有猿啼。
偶言 釋守卓 
巖松森翠皆穿眼，澗水清泠亦到心。自笑不能修白業，祇憑流水念觀音。
東山禮祖塔二首  其一 釋守卓 
雲擁蓮峰插太虛，清香不付嶺南盧。而今五葉分明在，觸處離披見得無。
東山禮祖塔二首  其二 釋守卓 
古鑑光分前後身，擬於何處拂埃塵。易觀剎海毛端現，難把師心說向人。
贊飲光 釋守卓 
千聞巧演眉猶蹙，一見輕拈笑不休。笑裏藏鋒誰辨的，剎竿倒却有來由。
贊達磨 釋守卓 
神光的的見聱訛，面壁喃喃語更多。不是梁王先勘破，脫身歸去奈渠何。
贊二祖 釋守卓 
斷臂求師，平田失脚。三拜依位，誠人得謔。稽首高深，少峰伊洛。
贊三祖 釋守卓 
白衣受道，瘥病非藥。無欠無餘，有鎚有鑿。覓解脫門，汝爲誰縛。
贊四祖 釋守卓 
法法明心，塵塵垂手。正出黄梅，傍生牛首。巍巍雙峰，天長地久。
贊五祖 釋守卓 
濁港轉身，破頭印法。五葉芬芳，千徒雜踏。於秀於能，誰離誰合。
贊六祖 釋守卓 
駕白牛車，受黄梅印。沒體歸神，當機發迅。真軌無差，坤維大順。衣止不傳，法唯自信。曹源一滴起滔天，千古南宗誰獨振。
贊靈源和尚二首  其一 釋守卓 
拳下翻身，竿頭進步。萬派同歸，靈源獨露。瓦礫光輝，風雲流布。千眼那知，羣心自度。
贊靈源和尚二首  其二 釋守卓 
靈靈在源，昭昭而默。不汝不誰，奔南走北。同佛同魔，佛魔自或。衲子之禍，偏見之賊。跛跛挈挈兮我師無師，渾渾侖侖兮人識不識。前三十年，拶破一拳。直至如今，虛空偪塞。
贊太平懃禪師 釋守卓 
鐵石咽喉，吞栗棘蓬於白雲山下。風霜號令，示金剛圈於皖伯臺前。十年據坐道場，四海喧騰聲價。無佛法可說，有公桉須行。望風何多，一進一退。稽首贊揚，得罪得罪。
師自作真贊  其一 釋守卓 
錐扎不入，頑皮太煞。自無一文，隨方買賣。淮田神州，酬還宿債。
師自作真贊  其二 釋守卓 
潰散百骸從齷齪，一長靈物熟知音。銀蟾不落清江裏，坐對黄花秋已深。
師自作真贊  其三 釋守卓 
鏡中電影急觀瞻，水底燈毬休把捉。忘言要辨此時機，萬里清秋看一鶚。
師自作真贊  其四 釋守卓 
南海之濱，兔生兩角。幕阜之頂，磽磽确确。從十年游，脚跟皴剝。討甚機鋒，七錯八錯。
師自作真贊  其五 釋守卓 
鐵牛奔入玉麟隊，自古無雙今一對。脫體堂堂呈似伊，有眼無口如何會。
師自作真贊  其六 釋守卓 
曾戴花冠入東魯，又携角杖到西乾。惡嫌黄檗無多子，笑許韶陽爛漫禪。
牧牛頌示衆 釋守卓 
日用須牧牛，鼻索莫離手。露地非自然，馴良在日久。鞭繩既無用，人牛復何有。此時唯己知，始覺從前咎。
讀傳燈錄 釋守卓 
誰謂拈花後，聯芳直至今。到頭珠有水，未免線因針。蝶在花猶在，春深草亦深。軒窗倚疏豁，閑聽洞龍吟。
和昭默老人寄示拂子頌 釋守卓 
即此用，離此用，箭未離弦的先中。萬仞崖前撒手歸，一句機玄無用用。此時針芥審無差，戴恩奚翅丘山重。誓捐軀命壯縣絲，隨波聊與人天共。
題廓然居士指菴 釋守卓 
全指即亡指，應機何有機。此菴容法界，當處洞真歸。寂是用還是，生非佛亦非。南方休更問，一笑豁離微。
劉公任侍郎比乞法名示之以妙通茲承佳偈因和以答 釋守卓 
法法彰全妙，心心祇自通。迥然分木迹，廓爾絕邊中。諦了名斯立，安行實所從。大哉無事事，裴運有孤風。
即來言和答公任侍郎  其一 釋守卓 
迥脫根塵始識塵，了無所得才真得。堂堂獨露本來光，越自南兮胡自北。
即來言和答公任侍郎  其二 釋守卓 
打破乾坤渠即我，包衾覆載我非渠。渠渠我我教誰識，當體玄玄祇自如。
即來言和答公任侍郎  其三 釋守卓 
曠大劫來沒作做，今日非新昨非故。回光暫借瞥時間，豁見長靈名得度。
和答妙靈修撰謝法名 釋守卓 
扣己的明無妙妙，參渠始見不靈靈。妙靈靈處誰參扣，瞥轉機輪悟獨醒。
靈然居士施曲木禪床因坐小參以頌示衆 釋守卓 
靈然家秘曲木床，願供長靈坐八荒。衲子惺惺爲掀倒，翻然獨露本然光。本然光透呵呵笑，無限虛空呈一竅。南海波斯弄琵琶，聲聲解作單于調。
小偈四首寄示心然道人聊資體味以進箇中精淳之趣  其一 釋守卓 
心然法法然，法異心心異。透過然異來，許你箇巴鼻。
小偈四首寄示心然道人聊資體味以進箇中精淳之趣  其二 釋守卓 
箇中好巴鼻，言下須瞥地。寂寂要惺惺，當機善游戲。
小偈四首寄示心然道人聊資體味以進箇中精淳之趣  其三 釋守卓 
心然法法死，大用始全舉。的的徹生生，互非互相許。
小偈四首寄示心然道人聊資體味以進箇中精淳之趣  其四 釋守卓 
非許復何如，法界一蘧廬。於中全諦實，此外盡撩虛。
寄徐師利  其一 釋守卓 
要明得喪非干我，須到身心洞徹時。徹處忘緣緣即徹，從茲出處但隨宜。
寄徐師利  其二 釋守卓 
迹在世途心了了，兩全方顯丈夫兒。八風盡入遮那境，秘訣何勞問祖師。
送愿上人歸龍山省侍昭默老人 釋守卓 
我省老師未嘗病，汝行親省病老師。汝我同門無異路，彼彼步步不相隨。肯謂長行無伴侶，正宜念念念在茲。我慚塞責成拘局，心雖默堂身遠離。爾能急義重去就，身心俱往更由誰。千里龍山不日到，歸心猶恐錫飛遲。無病病師力奉侍，不親親者真其資。雙溪幕阜不相遠，一往一來皆妙期。
送諶首座歸永嘉 釋守卓 
萬變相應一句通，十二年來已無口。別余遥指海山歸，雁蕩峰作師子吼。此旨明明不覆藏，冥懷自樂有餘光。曹源一滴流千古，宿覺徽猷振大唐。覿面家風人若問，釣魚須是謝三郎。
送慈侍者寧親 釋守卓 
生緣斷處參吾道，孝義敦時念倚門。要得一槌收兩當，別余歸去省寒溫。
送僧歸永嘉 釋守卓 
在在常參一宿覺，的的生緣非永嘉。還我今朝却歸去，大千俱屬眼中花。
擬寒山四首  其一 釋守卓 
有物是何物，周流泄妙機。春晴山鳥語，日暮洞雲歸。指是馬還是，心非佛亦非。誰能同彼此，携手入玄微。
擬寒山四首  其二 釋守卓 
一念通真際，塵塵秘藏開。當頭誰是主，撒手自爲媒。大海收毛孔，神珠隠蚌胎。此時知佛祖，猶向外邊來。
擬寒山四首  其三 釋守卓 
問訊西來祖，人心爲有無。如何垂直指，早晚轉凡夫。洛水澄如練，嵩山秀若圖。不知端的者，剛道有差殊。
擬寒山四首  其四 釋守卓 
見道即修道，無心誰悟心。是非凡與聖，成壞古無今。碧澗流殘葉，微風入靜林。誰來石巖下，教汝夜穿針。
山居三首  其一 釋守卓 
僧家畢竟居山好，石室茆茨養病身。開眼不知明屬日，回頭只見影隨人。密通蛇虎爲真友，笑與禽魚會本因。客間住山今幾久，一番芳草一番春。
山居三首  其二 釋守卓 
孤猿瘦鶴冷相看，百衲三衣任歲寒。未擬將心求別佛，曾因撥草見幽蘭。誰爲虛谷呼能應，自許無弦密可彈。若謂本來無一物，知公親被祖師謾。
山居三首  其三 釋守卓 
當軒唯有好溪山，卒歲無人共往還。閑看白雲生翠碧，靜聞清磬落潺湲。聲將聲入分猶易，空以空藏見即難。此箇不能收拾得，任隨流水落人間。
漁父 釋守卓  洞庭湖
白髮慵梳百不憂，與他鷗鳥日悠悠。清朝榮辱幾番事，滿眼烟波一葉舟。雨過洞庭歌棹月，霜飛雲夢醉眼秋。蓑綸晚𣉜蘆花岸，閑扣金針作釣鈎。
牧童 釋守卓 
相呼相喚又村謳，放却牛來古渡頭。有客問津渾不顧，笑將輕葦汎孤舟。
山中偶作五首  其一 釋守卓 
萬化曾無間，真機宛自靈。白雲盤作蓋，青嶂列爲屏。
山中偶作五首  其二 釋守卓 
猛虎嘯寒谷，烏鴉噪晚暉。圓通門大啟，何事不同歸。
山中偶作五首  其三 釋守卓 
坐石弔孤影，看雲笑此身。蒲團無限意，分付與何人。
山中偶作五首  其四 釋守卓 
漸老便幽僻，西來意亦迷。不知師子吼，何似野猿啼。
山中偶作五首  其五 釋守卓 
爽快憐清景，遲回出草菴。寒山一傾蓋，明月印寒潭。
巖畔春將老四首  其一 釋守卓 
巖畔春將老，香風匝地生。囊藏無底鉢，高卧笑毗城。
巖畔春將老四首  其二 釋守卓 
巖畔春將老，殘花自點苔。牛頭峰下客，曾見祖師來。
巖畔春將老四首  其三 釋守卓 
巖畔春將老，階前碧草深。瀏陽好風骨，一句有知音。
巖畔春將老四首  其四 釋守卓 
巖畔春將老，憨癡興轉多。時時逢野老，共唱哩稜囉。
除夜 釋守卓 
密携光景共因循，誰爲俱忘是要津。毫髮不移人自老，看看啼鳥報芳春。
僧問六相義因示以偈 釋守卓 
天上火星地下走，泥牛踏著燒却口。馿兒害痛馬人瞋，打落楊梅三五斗。
瞻雙塔 釋守卓 
競傳垂手設三關，又說常鋒示一拳。誰信雲根涌雙塔，松風歷歷更幽玄。
勉初志 釋守卓 
四山相逼勢如奔，三鼠侵藤那久存。莫倚少年輕白日，急須回首入空門。
送諸方行化  其一 釋守卓 
衲僧無作爲，亦不坐無作。紅塵本自寂，誰解釋塵紛。一機雖妙常，要如千鈞弩。弩滿發機全，破的惟等閑。持此入紅塵，是謂塵中眼。應變猶如如，善導無所事。貧富自誰何，知音即所遇。得意早歸來，資吾無盡藏。
送諸方行化  其二 釋守卓 
誰管川途凍未開，笑持鐵鉢出山來。心花不落東君手，待把靈根火裏栽。
送諸方行化  其三 釋守卓 
火裏生蓮世豈知，入廛須是丈夫兒。毗耶老漢如相扣，報道年來眼搭眵。
送諸方行化  其四 釋守卓 
甘露無底鉢，禪人要拈撥。浩浩塵土中，一佛二菩薩。撞著老維摩，輕輕共伊說。施者非福田，是誰納敗闕。咦。
送諸方行化  其五 釋守卓 
本覺本來明，乘緣須體妙。壁立何匹儔，漚和生談笑。萬化了全機，千機全一照。波昏月豈亡，水清光自曜。
送諸方行化  其六 釋守卓 
林下既了空，塵中須達事。隨事了真空，自空展化事。事空空事中，淘鎔成寶器。寶器盛醍醐，是曰甘露味。
送諸方行化  其七 釋守卓 
食施何如法施均，綠楊青草幾番春。擎盂好好廛中去，莫惜眉毛指向人。
座右銘 釋守卓 
覺變則迷，識澄則悟。作止因依，生死交互。妙矣靈通，混然本素。用與性齊，語與默寓。三世現前，十方頓赴。非知而知，不住而住。永言大觀，唯心是務。
止堂銘 釋守卓 
旨哉斯堂，全觀全止。是止亦止，應現何已。法爾而然，不默則病。必爾之歸，淵默生定。妙定圓極，心精發光。不出戶牖，靈鑒十方。既超動靜，無住者存。居之而安，左右逢原。
偈十九首  其一 釋守卓 
年來乍住甘露，癡鈍無可作做。剛被王官差排，業緣無能回互。祇得逐浪隨波，從教諸方流布。門前旋買新鹽，甕裏有些陳醋。來者覓茶與茶，大似雖貧而富。更問祖師西來，老也得住且住。
偈十九首  其二 釋守卓 
四維風景寥寥，極目晴空廓落。孰爲好醜是非，何用識情卜度。石火迸光，清秋一鶚。言前得旨已周遮，句後無蹤徒摸索。劄著不行，秦時𨍏轢。
偈十九首  其三 釋守卓 
久雨不晴今日晴，和泥合水要分明。虛空濕了何妨事，依舊太陽東畔生。
偈十九首  其四 釋守卓 
日出卯，鬧炒炒。於其中，須善巧。打麵還他州土麥，唱歌須是帝鄉人。
偈十九首  其五 釋守卓 
的的無來去，明明有舊新。去年今日事，今日去年人。脫體全收放，隨流混主賓。春光重漏洩，有口不須陳。
偈十九首  其六 釋守卓 
步步登高，從空放下。南北東西，曾無縫罅。教外別傳，一切話霸。
偈十九首  其七 釋守卓 
風非別凉，火是本熱。冷坐九年，元來未瞥。
偈十九首  其八 釋守卓 
飛金烏，走玉兔，剎那之間成新故。一陽復處透全身，露柱開花還峭措。炒茅栗，煮山芋，衲僧活計隨時做。胡家曲拍自分明，晷運推移何處去。堪嗟茫茫塵世人，幾箇暫行休歇路。今年不見去年人，多少今人成古墓。張三李四醉昏昏，笑殺甘露拄杖子。
偈十九首  其九 釋守卓 
勸公一，識取心王萬事畢。六塵堆裏拾得來，歷劫元來未曾失。
偈十九首  其一○ 釋守卓 
釋迦掩室，過犯彌天。維摩杜詞，自救不了。如何如何，口門太小。
偈十九首  其一一 釋守卓 
付法傳心，將錯就錯。立雪斷臂，隨邪逐惡。本色衲僧，如何評溥。達磨大師，露出一膊。
偈十九首  其一二 釋守卓 
一雨一晴，巖桂加青。釋迦骨髓，彌勒眼睛。途中無限拕泥者，問渠何日是歸程。
偈十九首  其一三 釋守卓 
黄河水，出崑崙，要得分明轉見昏。若欲迥超無間業，滅却如來正法輪。
偈十九首  其一四 釋守卓 
空中呈鳥跡，水上露燈毬。要辨渠端的，玉人騎鐵牛。
偈十九首  其一五 釋守卓 
因行不妨掉臂，求他不妨求己。面前山子若存，處處無風浪起。一聲鴻雁忽聞時，盡在愁人窠窟裏。
偈十九首  其一六 釋守卓 
孤村黄葉落，深院桂花香。志士惜日短，愁人知夜長。
偈十九首  其一七 釋守卓 
風從何來，雨從何至。皮下有血，面上有鼻。脫體相呈，全無忌諱。明眼衲僧，更須瞥地。瞥地如何，且莫瞌睡。
偈十九首  其一八 釋守卓 
落花隨流水，啼鳥在深雲。莫怪多違背，年高耳目昏。豈不見七百甲子老禪翁，對人祇道東門西門南門北門。
偈十九首  其一九 釋守卓 
昨朝炒炒鬧，今朝鬧炒炒。波斯失白㲲，拾得鐵錢鈔。
偈二十四首  其一 釋守卓 
心心心，佛佛佛。心佛佛心，心心佛佛。心佛無二，更須知有向上一竅。如何是向上一竅，南瞻部州，北鬰單越。
偈二十四首  其二 釋守卓 
見見須教透頂門，頂門開處寶光分。照徹古今無比況，猶來佛祖是兒孫。到頭珠有水，未免線因針。
偈二十四首  其三 釋守卓 
真不掩僞，開眼瞌睡。曲不藏直，猶較些子。魚目明珠，都盧在汝。更擬如何，未敢相許。